IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.

Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-2533-7 | ISSN 1831-0907 | doi:10.2865/532919 | QJ-AB-15-007-MT-C
PDF | ISBN 978-92-872-2513-9 | ISSN 1977-5741 | doi:10.2865/31427 | QJ-AB-15-007-MT-N
EPUB | ISBN 978-92-872-2495-8 | ISSN 1977-5741 | doi:10.2865/996512 | QJ-AB-15-007-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

Għal kwalunkwe użu minn jew riproduzzjoni tal-Figura 1, għandu jintalab il-permess direttament lid-dententur tad-drittijiet tal-awtur.

KIF GĦANDEK TAGĦMEL BIEX TIKSEB
IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 07

Rapport Speċjali

Il-missjoni tal-pulizija
tal-UE fl-Afganistan:
riżultati mħallta

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha, ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla III tal-Awditjar — immexxija mill-Membru tal-QEA Karel Pinxten — li tispeċjalizza fl-oqsma ta’ nfiq ta’ azzjonijiet esterni. L-awditu tmexxa mill-Membru tal-QEA Hans Gustaf Wessberg, b’appoġġ minn Sabine Hiernaux-Fritsch u Fabrice Mercade, kapijiet tal-unità; Peter Eklund, kap tal-kabinett tas-Sur Wessberg; Nikolaos Zompolas, kap tat-tim, u Emmanuel-Douglas Hellinakis, attaché fil-kabinett tas-Sur Wessberg.

Mix-xellug għal-lemin: F. Mercade, kap tal-unità, il-Membru tal-QEA H. G. Wessberg, S. Hiernaux-Fritsch, kap tal-unità; P. Eklund, kap tal-kabinett tas-Sur Wessberg, N. Zompolas, kap tat-tim u E.-D. Hellinakis, attaché fil-kabinett tas-Sur Wessberg.

Werrej

Glossarju u akronimi

Sommarju Eżekuttiv

Introduzzjoni

Ambitu u approċċ tal-awditjar

Osservazzjonijiet

Mandat rilevanti, iżda bidu problematiku

Iffurmar tal-EUPOL

Diffikultajiet fl-iskjerament

Diffikultajiet bil-koordinazzjoni ta’ sforzi internazzjonali

Sforz Ewropew, iżda l-ebda approċċ Ewropew globali

Minkejja l-isforzi tagħha, l-EUPOL kellha ambitu limitat biex tinfluwenza atturi kbar

Il-funzjonijiet ta’ appoġġ u l-gwida tal-kwartieri ġenerali ttejbu matul iż-żmien

Il-kapaċitajiet ta’ ppjanar u rappurtar ittejbu, iżda jibqgħu xi nuqqasijiet

Gwida u funzjonijiet ta’ appoġġ tal-kwartieri ġenerali: id-dgħufijiet qed jiġu indirizzati

Impronta tal-EUPOL: suċċess lokali iżda tħassib ġenerali dwar is-sostenibbiltà

It-titjib kien aktar notevoli fi tnejn mit-tliet linji ta’ operazzjoni

Fil-biċċa l-kbira l-EUPOL irnexxiet f’attivitajiet relatati mat-taħriġ iżda mhux daqshekk fil-mentoring u l-konsulenza; il-proġetti taw ftit li xejn kontribut għall-objettivi tal-missjoni

Il-prerekwiżiti għas-sostenn tal-kisbiet li saru sa issa għadhom ma ġewx stabbiliti

Legat tal-EUPOL: eliminazzjoni — xi jmiss?

L-ippjanar ta’ strateġija ta’ ħruġ huwa avvanzat sew, iżda jinħtieġ xogħol ulterjuri

Likwidazzjoni: jinħtieġ approċċ ikkoordinat u strutturat

Konklużjonijiet u rakkomandazzjonijiet

Anness I | — | Skeda ta’ żmien tal-EUPOL
Anness II | — | Impenji u żborżi tal-EUPOL skont il-perjodu baġitarju
Anness III | — | Fajls analizzati tal-EUPOL rigward proġetti u attivitajiet ta’ mentoring
Anness IV | — | Uffiċċji fuq il-post tal-EUPOL mill-2007 sal-2014

Risposti tal-Kummissjoni u tas-SEAE

Glossarju u akronimi

CIVCOM: Kumitat għall-Aspetti Ċivili tal-Maniġġar ta’ Kriżijiet, korp konsultattiv stabbilit mill-Kunsill li jipprovdi informazzjoni, jifformula rakkomandazzjonijiet u jagħti pariri dwar aspetti ċivili tal-maniġġar ta’ kriżijiet lill-KPS.

CMPD: Direttorat għall-Maniġġar ta’ Kriżijiet u l-Ippjanar, id-dipartiment primarju tas-SEAE responsabbli għall-ippjanar politiku u strateġiku dwar il-PSDK. Huwa inkarigat mit-tmexxija ta’ ppjanar strateġiku u minn qabel ta’ missjonijiet ġodda tal-PSDK u mit-twettiq ta’ analiżijiet strateġiċi ta’ missjonijiet eżistenti tal-PSDK.

CONOPS: Kunċett ta’ Operazzjonijiet, dokument ta’ ppjanar li jikkonverti intenzjoni politika f’direzzjoni u gwida billi jindika x’azzjoni hija meħtieġa biex titwettaq missjoni.

CPCC: Kapaċità Ċivili tal-Ippjanar u t-Tmexxija, dipartiment tas-SEAE li jappoġġa l-Kmandant tal-Operazzjonijiet Ċivili (li huwa wkoll id-Direttur tas-CPCC) fl-eżerċizzju tar-responsabbiltajiet tiegħu/tagħha relatati mal-ippjanar operazzjonali u t-tmexxija ta’ missjonijiet ċivili tal-PSDK.

EGF: Forza tal-Ġendarmerija Ewropea.

FPI: Servizz tal-Istrumenti tal-Politika Barranija, dipartiment tal-Kummissjoni li jirrapporta direttament lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà. Fost affarijiet oħra, l-FPI jimmaniġġa n-nefqiet fuq azzjonijiet implimentati taħt il-Politika Estera u ta’ Sigurtà Komuni — inklużi missjonijiet ċivili tal-PSDK — u l-Istrument għall-Istabbiltà.

GPPT: Tim tal-Proġetti tal-Pulizija Ġermaniża fl-Afganistan.

IPCB: Bord Internazzjonali għall-Koordinazzjoni tal-Pulizija tal-Afganistan.

ISAF: Forza Internazzjonali ta’ Assistenza għas-Sigurtà, parti mill-isforz internazzjonali kkombinat li rċieva l-mandat mill-Kunsill tas-Sigurtà tan-Nazzjonijiet Uniti. Hija ħadmet biex tiżgura li l-kundizzjonijiet ġew stabbiliti għall-Gvern tal-Afganistan biex jeżerċita l-awtorità tiegħu madwar il-pajjiż kollu.

Konsulenza: Trasferiment ta’ għarfien/appoġġ fuq terminu qasir lil grupp, immirat lejn l-identifikazzjoni ta’ soluzzjonijiet għal problemi speċifiċi u l-iżviluppar ta’ proġetti f’tul ta’ żmien speċifiku (sors: Il-Manwal tal-EUPOL dwar il-Mentoring, April 2013).

KPS: Kumitat Politiku u ta’ Sigurtà. Skont l-Artikolu 38 tat-Trattat dwar l-Unjoni Ewropea, il-KPS jeżerċita, taħt ir-responsabbiltà tal-Kunsill u tar-Rappreżentant Għoli, il-kontroll politiku u d-direzzjoni strateġika tal-operazzjonijiet ta’ maniġġar ta’ kriżijiet.

Kwartieri ġenerali: Is-SEAE u s-servizzi tal-Kummissjoni fi Brussell.

LOTFA: Fond Fiduċjarju għall-Ordni Pubbliku fl-Afganistan.

Mentoring: Trasferiment strutturat ta’ għarfien, idealment ibbażat fuq fiduċja u r-rispett reċiproku, bejn mentor u mentee, li għandu l-għan li jikseb bidliet individwali u/jew organizzazzjonali skont strateġija u/jew pjan stabbiliti fuq diversi livelli — dak strateġiku, operazzjonali u tattiku (sors: Il-Manwal tal-EUPOL dwar il-Mentoring, April 2013).

Monitoraġġ: Osservazzjoni, valutazzjoni u rappurtar dwar il-prestazzjoni ta’ istituzzjonijiet rilevanti u l-persunal tagħhom. (sors: Il-Manwal tal-EUPOL dwar il-Mentoring, April 2013).

NATO: Organizzazzjoni tat-Trattat tal-Atlantiku tat-Tramuntana.

NTM-A: Missjoni tan-NATO għat-Taħriġ — l-Afganistan.

OPLAN: Pjan ta’ Operazzjoni, dokument li jkompli jelabora dwar id-dettalji operazzjonali meħtieġa għall-implimentazzjoni tal-objettivi stipulati fil-CONOPS.

PIM: Pjan ta’ implimentazzjoni tal-missjoni.

PSDK: Politika ta’ Sigurtà u ta’ Difiża Komuni. Preċedentement magħrufa bħala l-Politika Ewropea ta’ Sigurtà u Difiża (PESD), hija saret il-PSDK bid-dħul fis-seħħ tat-Trattat ta’ Lisbona.

RSUE: Rappreżentant Speċjali tal-Unjoni Ewropea.

SEAE: Servizz Ewropew għall-Azzjoni Esterna.

Tashkeel: Dokument/struttura/sistema bid-dettalji dwar il-pożizzjonijiet u l-livelli kollha tal-persunal.

Sommarju eżekuttiv

I

Wara l-waqgħa tar-reġim Taliban, l-Unjoni Ewropea (UE) u l-Istati Membri tagħha impenjaw irwieħhom biex jappoġġaw lill-Gvern tal-Afganistan fl-istabbiliment ta’ qafas isħaħ tal-istat tad-dritt fil-pajjiż. Il-missjoni tal-pulizija tal-UE fl-Afganistan (EUPOL) hija missjoni ċivili żviluppata fl-2007 fil-kuntest tal-Politika ta’ Sigurtà u ta’ Difiża Komuni (PSDK) tal-UE u mmirata lejn il-kontribut għall-istabbiliment ta’ forza tal-pulizija ċivili sostenibbli u effettiva taħt is-sjieda Afgana.

II

Il-Qorti vvalutat jekk l-EUPOL Afganistan kinitx effettiva fit-twettiq tal-mandat tagħha. L-awditu ffoka fuq jekk l-EUPOL ġietx ippjanata tajjeb u kkoordinata tajjeb; jekk kinitx irċeviet appoġġ operazzjonali u gwida adegwati; jekk l-EUPOL ikkontribwixxietx għall-progress tal-Pulizija Nazzjonali Afgana u, fl-aħħar nett, jekk l-eliminazzjoni tal-EUPOL tħejjitx b’mod adegwat. L-awditu kopra l-perjodu mit-tnedija tal-EUPOL sa tmiem l-2014, b’fokus partikolari fuq l-attivitajiet tagħha wara l-2012.

III

L-UE rnexxielha tistabbilixxi missjoni tal-pulizija ċivili Ewropea fl-Afganistan f’ambjent partikolarment insigur u diffiċli. Wara bidu diffiċċli, l-EUPOL ġiet gradwalment rikonoxxuta minn atturi oħra għall-kompetenza tagħha u l-kontribut sinifikanti tagħha għar-riforma tas-settur tal-pulizija, li għadha għaddejja.

IV

Il-Qorti sabet li l-EUPOL Afganistan kienet parzjalment effettiva fit-twettiq tal-mandat tagħha. It-titjib kien aktar notevoli fi tnejn mit-tliet linji prinċipali ta’ operazzjoni tal-EUPOL. Il-Qorti eżaminat ukoll ir-riżultati tal-EUPOL skont it-tip ta’ attività u sabet li fil-biċċa l-kbira l-EUPOL irnexxiet f’attivitajiet relatati mat-taħriġ iżda imhux daqshekk fil-mentoring u l-konsulenza. Il-proġetti kellhom kontribut limitat għall-objettivi tal-missjoni. Filwaqt li fatturi esterni jistgħu jipprovdu wħud mill-ispjegazzjonijiet għal dan, nuqqasijiet oħra jistgħu jiġu attribwiti għall-EUPOL infisha.

V

Fir-rigward tal-ippjanar tal-EUPOL, id-deċiżjoni tal-Kunsill li jniedi l-missjoni kienet ippreċeduta minn analiżi bir-reqqa tal-ħtiġijiet Afgani. L-awditu sab li l-objettivi tal-EUPOL iżidu l-valur billi jiffokaw fuq taħriġ u konsulenza fuq livell strateġiku fil-qasam tal-attivitajiet tal-pulizija, b’rabtiet mal-istat usa’ tad-dritt permezz tal-ħidma ta’ atturi internazzjonali oħra. Madankollu, l-iskjerament tal-EUPOL kien ikkumplikat u ħa żmien sinifikanti qabel ma l-missjoni laħqet ċertu livell tal-persunal, prinċipalment minħabba l-kuntest operazzjonali diffiċli u problemi ta’ reklutaġġ u minħabba problemi loġistiċi.

VI

Fir-rigward tal-koordinazzjoni, l-EUPOL ma rnexxilhiex tiġbor flimkien l-atturi Ewropej kollha taħt qafas Ewropew uniku biex ittejjeb l-attivitajiet tal-pulizija Afgana, iżda hija saħħet il-kooperazzjoni mal-Istati Membri tal-UE u ġenwinament fittxet li tippromwovi l-kooperazzjoni internazzjonali.

VII

Fir-rigward tal-appoġġ u l-gwida tal-kwartieri ġenerali, il-Qorti sabet li l-Istati Membri tal-UE u s-SEAE regolarment aġġustaw il-mandat tal-EUPOL f’konformità mal-prijoritajiet u s-sitwazzjoni fuq il-post li qed jinbidlu. Ir-rappurtar tal-EUPOL jissodisfa rekwiżiti bażiċi tal-obbligu ta’ rendikont iżda jibqa’ fil-biċċa l-kbira deskrittiv u mingħajr fokus biżżejjed fuq ir-riżultati miksuba u l-valur miżjud. L-appoġġ mill-kwartieri ġenerali kien kumplessivament rilevanti u utli iżda l-gwida għandha tkun aktar dettaljata sabiex tissodisfa l-ħtiġijiet operazzjonali speċifiċi tal-missjoni. Bħalissa, qed isir xogħol għat-titjib tal-gwida, u l-possibbiltà li jiġu ċentralizzati aktar ċerti funzjonijiet qed tiġi eżaminata fuq bażi ta’ kostijiet-benefiċċji.

VIII

Fir-rigward tar-riżultati miksuba u s-sostenibbiltà tagħhom, l-EUPOL għenet lill-Pulizija Nazzjonali Afgana tirbaħ il-fiduċja tal-pubbliku billi appoġġat l-implimentazzjoni ta’ prinċipji bażiċi tal-attivitajiet tal-pulizija ċivili. Madankollu, is-setturi tal-pulizija u tal-ġustizzja ikomplu jbatu minn dgħufijiet sistemiċi. Is-sostenibbiltà, fuq terminu twil, tal-eżiti tal-EUPOL u tas-settur tal-attivitajiet tal-Pulizija Afgana inġenerali tinsab f’riskju, billi fil-biċċa l-kbira se tkun tiddependi mir-rieda tal-awtoritajiet Afgani li jieħdu sjieda tal-eżiti, mis-sitwazzjoni ta’ sigurtà u mill-finanzjament mill-UE u partijiet interessati internazzjonali oħra.

IX

Fl-aħħar nett, fir-rigward tal-eliminazzjoni, l-EUPOL u s-Servizz Ewropew għall-Azzjoni Esterna (SEAE) fasslu pjan għall-istralċ tal-attivitajiet tal-EUPOL sa tmiem l-2016, iżda jibqgħu xi ħsibijiet dwar kif l-UE tista’ tuża l-kisbiet tal-EUPOL bħala bażi u jekk il-valur massimu huwiex se jinkiseb mir-rimi tal-assi tal-missjoni.

X

Barra milli jkunu applikabbli għall-missjoni tal-EUPOL fl-Afganistan, ir-rakkomandazzjonijiet tal-Qorti huma relatati mal-istabbiliment, l-iskjerament u aspetti ġenerali tat-titjib ta’ miżuri ta’ tħejjija u ta’ funzjonijiet ta’ appoġġ għal missjonijiet futuri tal-PSDK. Huma jinkludu wkoll miżuri prattiċi għat-titjib tal-effettività ta’ kull tip ta’ attività, miżuri għat-titjib tas-sostenibbiltà tal-eżiti tal-missjonijiet tal-PSDK, u t-tħejjija ta’ strateġija kumplessiva għall-mitigazzjoni tar-riskji inerenti fit-tnaqqis tal-persunal u l-għeluq tal-missjonijiet u r-rimi tal-assi tal-missjonijiet.

Introduzzjoni

01

Wara l-waqgħa tar-reġim Taliban fl-2001, rappreżentanti Afgani pparteċipaw fit-taħditiet tan-NU li saru f’Bonn biex jiddeċiedu dwar pjan għall-governanza tal-pajjiż. Dawn it-taħditiet wasslu għall-Ftehim ta’ Bonn¹, li stabbilixxa Awtorità Interim Afgana biex tmexxi l-pajjiż, u talab l-iskjerament ta’ forza militari internazzjonali² biex tassisti lill-Awtorità fil-manutenzjoni tas-sigurtà f’Kabul u fl-inħawi tal-madwar (ara l-Anness I).

02

Il-laqgħa tad-donaturi internazzjonali tal-Konferenza tal-G8 li saret f’Ġinevra f’April 2002³ adottat programm ta’ riforma bbażat fuq qafas ta’ nazzjonijiet mexxejja biex b’mod partikolari jittratta kwistjonijiet ta’ sigurtà. Taħt il-qafas, is-settur tas-sigurtà nqasam f’ħames pilastri, b’ħames nazzjonijiet mexxejja assenjati biex jissorveljaw u jappoġġaw riformi għal kull pilastru. Il-ħames nazzjonijiet mexxejja kienu l-Ġermanja (responsabbli għall-attivitajiet tal-pulizija), il-Ġappun (id-diżarm, id-demilitarizzazzjoni u r-reintegrazzjoni), l-Italja (il-ġustizzja), ir-Renju Unit (il-ġlieda kontra d-droga) u l-Istati Uniti tal-Amerka (l-armata). F’dan il-kuntest, l-Uffiċċju tal-Proġetti tal-Pulizija Ġermaniża beda l-ħidma tiegħu f’April 2002. Il-qafas suppost kellu jiżgura l-kondiviżjoni tal-piżijiet, iżda ma kien hemm l-ebda mekkaniżmu biex jipprovdi approċċ globali u kkoordinat għall-isforzi ta’ riforma tas-sigurtà tal-komunità internazzjonali.

03

Sal-2005, l-approċċ tan-nazzjonijiet mexxejja kien iddgħajjef u l-Forza Internazzjonali ta’ Assistenza għas-Sigurtà (ISAF) saret il-mexxej de facto fi ħdan il-komunità internazzjonali għall-iżviluppar tas-settur tas-sigurtà fl-Afganistan. F’Dikjarazzjoni Konġunta⁴, l-UE u l-Istati Membri tagħha impenjaw irqieħhom biex jappoġġaw lill-Gvern tal-Afganistan fl-istabbiliment ta’ qafas isħaħ tal-istat tad-dritt fil-pajjiż (ara l-Figura 1).

Figura 1

Mappa tal-Afganistan

04

Il-Patt għall-Afganistan tal-2006, imniedi fil-konferenza ta’ Londra f’Jannar 2006, ipprovda qafas ġdid għal kooperazzjoni bejn il-gvern elett tal-Afganistan u l-komunità internazzjonali. F’dan il-kuntest, missjoni ta’ valutazzjoni konġunta tal-UE twettqet fil-ħarifa tal-2006 biex jiġu vvalutati l-ħtiġijiet Afgani fis-settur tal-istat tad-dritt. Din ġiet segwita f’Novembru 2006 b’missjoni ta’ tiftix tal-fatti li pproponiet intervent konġunt tal-UE bbażat madwar approċċ strateġiku għall-bini ta’ forza tal-pulizija nazzjonali funzjonali b’mandat madwar il-pajjiż kollu. Din il-proposta ġiet appoġġata mill-Gvern Afgan, li bagħat ittra fis-16 ta Mejju 2007 fejn stieden lill-UE biex tniedi missjoni tal-pulizija (ara l-Kaxxa 1).

Kaxxa 1

Missjonijiet tal-PSDK

Il-Politika ta’ Sigurtà u ta’ Difiża Komuni (PSDK) tippermetti lill-UE tieħu rwol mexxej fl-operazzjonijiet ta’ żamma tal-paċi, il-prevenzjoni tal-kunflitti u t-tisħiħ tas-sigurtà internazzjonali. Hija parti mill-approċċ komprensiv tal-UE lejn il-maniġġar ta’ kriżijiet, li huwa juża assi ċivili u militari.

Il-missjonijiet tal-PSDK huma ta’ żewġ tipi: missjonijiet ċivili ffinanzjati mill-baġit tal-Politika Estera u ta’ Sigurtà Komuni (PESK), u missjonijiet militari ffinanzjati mill-Istati Membri. Il-missjonijiet ċivili tal-PSDK jvarjaw fl-ambitu (tal-pulizija, tal-monitoraġġ, tar-riforma tas-settur ġudizzjarju jew dak tas-sigurtà), fin-natura (eżekuttivi jew mhux eżekuttivi) u fid-daqs.

Fi tmiem l-2014, l-UE kienet skjerat total ta’ 32 missjoni tal-PSDK, li 16 minnhom kienu ġew ikkompletati u mlestija u 16 kienu għadhom għaddejjin (11-il missjoni ċivili u 5 missjonijiet militari).

05

Fit-30 ta’ Mejju 2007, il-Kunsill iddeċieda li jistabbilixxi l-missjoni tal-pulizija tal-UE fl-Afganistan⁵ (EUPOL). L-EUPOL suppost kellha tibni fuq l-isforzi tal-Uffiċċju tal-Proġetti tal-Pulizija Ġermaniża u tfittex li tarmonizza l-approċċi u l-isforzi tad-diversi sieħba involuti fir-riforma tal-pulizija. L-għan kien li tikkontribwixxi għall-istabbiliment ta’ arranġamenti sostenibbli u effettivi tal-attivitajiet tal-pulizija ċivili, taħt is-sjieda Afgana, li jkunu jiżguraw interazzjoni xierqa mas-sistema usa’ tal-ġustizzja kriminali (ara l-Kaxxa 2).

Kaxxa 2

L-EUPOL

L-EUPOL bdiet topera fil-15 ta’ Ġunju 2007. Hija missjoni ċivili tal-PSDK li tappoġġa l-isforzi ta’ riforma tal-Gvern Afgan fil-bini ta’ servizz imtejjeb tal-pulizija ċivili li jopera fi ħdan il-qafas tal-istat tad-dritt u r-rispett għad-drittijiet tal-bniedem.

Il-Kmandant tal-Operazzjoni Ċivili, li huwa wkoll id-Direttur tal-Kapaċità Ċivili tal-Ippjanar u t-Tmexxija (CPCC), jeżerċita kmand u kontroll tal-EUPOL fuq livell strateġiku, taħt il-kontroll politiku u d-direzzjoni strateġika tal-Kumitat Politiku u ta’ Sigurtà. Il-Kap tal-Missjoni jeżerċita kontroll operazzjonali fuq l-EUPOL u jassumi l-maniġġar ta’ kuljum tagħha.

Prinċipalment, l-attivitajiet tal-EUPOL Afganistan jitwettqu mill-pulizija u minn esperti tal-istat tad-dritt sekondati mill-Istati Membri tal-UE, kif ukoll minn esperti internazzjonali kkuntrattati u persunal lokali. Il-missjoni taħdem permezz ta’ taħriġ u mentoring, konsulenza u monitoraġġ tat-tmexxija għolja ta’ istituzzjonijiet Afgani rilevanti (il-Ministeru tal-Intern, il-Pulizija Nazzjonali Afgana, il-Ministeru tal-Ġustizzja u l-Uffiċċju tal-Avukat Ġenerali). Hija wettqet ukoll għadd ta’ proġetti.

L-EUPOL Afganistan timplimenta l-mandat tagħha fuq tliet linji ta’ operazzjonijiet:

οLinja ta’ Operazzjoni 1: It-tmexxija ‘l quddiem tar-riforma istituzzjonali tal-Ministeru tal-Intern.

οLinja ta’ Operazzjoni 2: Il-professjonar tal-Pulizija Nazzjonali.

οLinja ta’ Operazzjoni 3: Il-konnessjoni tal-Pulizija Nazzjonali mas-sistema usa’ tal-ġustizzja.

Fiż-żmien tal-awditu, tard fl-2014, l-EUPOL kellha operazzjonijiet f’Kabul, f’Herat u f’Marar-e Sharif.

06

L-ispiża totali tal-EUPOL għall-perjodu minn Mejju 2007 sa Diċembru 2014 kienet qrib l-EUR 400 miljun. L-ispejjeż relatati mas-sigurtà kienu jirrappreżentaw kważi terz ta’ dak l-ammont⁶ (ara wkoll l-Anness II).

1Agreement on Provisional Arrangements in Afghanistan Pending Re-establishment of Permanent Institutions (Ftehim dwar Arranġamenti Proviżorji fl-Afganistan sakemm isir l-Istabbiliment mill-ġdid ta’ Istituzzjonijiet Permanenti), Bonn, il-5 ta’ Diċembru 2001.

2B’rispons għal dan, ir-Riżoluzzjoni 1386 tal-Kunsill tas-Sigurtà tan-NU tal-20 ta’ Diċembru 2001, awtorizzat il-ħolqien ta’ Forza Internazzjonali ta’ Assistenza għas-Sigurtà. Fl-2011, 25 Stat Membru tal-UE kienu skjeraw madwar 33 000 truppa lill-ISAF.

3Il-G8 huwa l-isem ta’ forum għall-gvernijiet ta’ grupp ta’ tmien ekonomiji avvanzati mexxejja (il-Kanada, Franza, il-Ġermanja, l-Italja, il-Ġappun, ir-Russja, ir-Renju Unit u l-Istati Uniti) u l-Kummissjoni Ewropea.

4Id-Dikjarazzjoni Konġunta tal-UE “Committing to a new EU Afghan Partnership” (Impenn għal Sħubija UE-Afgana ġdida), is-16 ta’ Novembru 2005.

5L-Azzjoni Konġunta tal-Kunsill 2007/369/PESK tat-30 ta’ Mejju 2007 dwar l-istabbiliment tal-Missjoni tal-Pulizija tal-Unjoni Ewropea fl-Afganistan (EUPOL Afganistan) (ĠU L 139, 31.5.2007, p. 33).

6Din iċ-ċifra tinkludi l-impenji kollha sa tmiem l-2014, u għaldaqstant ma tirriflettix l-impenn l-aktar reċenti ta’ EUR 57.75 miljun għall-2015 (id-Deċiżjoni tal-Kunsill 2014/922/PESK tas-17 ta’ Diċembru 2014 li temenda u testendi d-Deċiżjoni 2010/279/PESK dwar il-missjoni tal-Pulizija tal-Unjoni Ewropea fl-Afganistan (EUPOL AFGANISTAN) (ĠU L 363, 18.12.2014, p. 152)). Il-Kunsill approva 10 deċiżjonijiet ta’ finanzjament (u estensjonijiet ta’ deċiżjonijiet ta’ finanzjament) li jammontaw għal EUR 392.4 miljun ta’ impenji u żborżi rispettivi ta’ EUR 346.2 miljun. L-ispejjeż tal-persunal (għal persunal sekondat, persunal ikkuntrattat internazzjonali u madwar 200 membru tal-persunal lokali) jirrappreżentaw madwar 43 % tal-baġit tal-EUPOL, filwaqt li l-ispejjeż tas-sigurtà tal-persunal u l-uffiċċji jirrappreżentaw 28 %.

Ambitu u approċċ tal-awditjar

07

Il-Qorti vvalutat jekk l-EUPOL Afganistan kinitx effettiva fit-twettiq tal-mandat tagħha. L-awditu ffoka fuq il-mistoqsijiet li ġejjin:

(a)L-EUPOL ġiet ippjanata u stabbilita tajjeb?

(b)L-EUPOL ġiet ikkoordinata tajjeb mal-Istati Membri, mal-partijiet interessati internazzjonali oħra u mal-awtoritajiet Afgani?

(c)L-EUPOL irċeviet appoġġ operazzjonali u gwida adegwati fid-dawl tal-mandat tagħha?

(d)L-EUPOL ikkontribwixxiet għall-progress tal-Pulizija Nazzjonali Afgana u r-riżultati x’aktarx li jkunu sostenibbli?

(e)L-eliminazzjoni gradwali tal-EUPOL tħejjiet b’mod adegwat?

08

L-awditu kopra l-perjodu mit-tnedija tal-EUPOL fl-2007 sa tmiem l-2014. Huwa ffoka b’mod partikolari fuq l-attivitajiet tal-EUPOL wara l-2012.

09

L-awditu twettaq bejn Lulju u Diċembru 2014. Il-Qorti ġabret evidenza għall-valutazzjoni tagħha permezz ta’ diversi mezzi:

(a)analiżi dokumentarja u rieżami tad-dokumenti;

(b)żjara fuq il-post f’Kabul fl-2014 biex teżamina d-dokumentazzjoni ta’ sostenn, biex tirrieżamina l-proċeduri u s-sistemi tal-EUPOL u finalment tintervista uffiċjali tal-Pulizija Nazzjonali, il-persunal tal-Ministeri tal-Intern u tal-Ġustizzja, il-persunal tal-EUPOL (inklużi l-ħarrieġa u l-mentors), ir-Rappreżentant Speċjali tal-UE għall-Afganistan (RSUE), il-persunal fid-delegazzjoni tal-UE f’Kabul, il-persunal tal-ISAF u tan-NATO, il-Bord Internazzjonali għall-Koordinazzjoni tal-Pulizija tal-Afganistan (IPCB), il-Programm ta’ Żvilupp tan-Nazzjonijiet Uniti (UNDP) f’Kabul u sitt rappreżentanzi tal-UE għall-Afganistan⁷;

(c)intervisti mal-persunal ewlieni tal-Kapaċità Ċivili tal-Ippjanar u t-Tmexxija (CPCC), tad-Direttorat għall-Maniġġar ta’ Kriżijiet u l-Ippjanar (CMPD), tas-Servizz tal-Istrumenti tal-Politika Barranija (FPI), mal-uffiċjali tal-uffiċċju ġeografiku fis-SEAE u fil-Kummissjoni; intervisti saru wkoll ma’ rappreżentanti ta’ ħames Istati Membri⁸ li qed jipparteċipaw fil-Kumitat għall-Aspetti Ċivili tal-Maniġġar ta’ Kriżijiet (CIVCOM) u, fl-aħħar nett, mal-persunal tan-NATO;

(d)analiżi ta’ kampjun ta’ 6 attivitajiet ta’ monitoraġġ, ta’ mentoring u ta’ konsulenza u ta’ 11-il proġett li ġew ippjanati u implimentati bejn l-2011 u l-2014 (ara l-Anness III).

7Rappreżentanzi (Ambaxxaturi jew Kapijiet tal-Missjoni) ta’ Franza, tal-Ġermanja, tal-Italja, tan-Netherlands, tal-Iżvezja u tar-Renju Unit.

8Rappreżentanti tal-Ġermanja, tal-Italja, tan-Netherlands u tar-Renju Unit, kif ukoll il-President tas-CIVCOM.

Osservazzjonijiet

Mandat rilevanti, iżda bidu problematiku

10

Il-Qorti eżaminat jekk l-istabbiliment u l-iskjerament tal-EUPOL kinux ippreċeduti minn valutazzjoni komprensiva tal-ħtiġijiet Afgani. Hija vvalutat ukoll jekk sfidi operazzjonali f’konnessjoni mal-iskjerament tal-EUPOL kinux ingħataw attenzjoni dovuta.

Ritratt 1

Uffiċċji tal-EUPOL

Sors: Il-QEA.

Iffurmar tal-EUPOL

11

Id-deċiżjoni tal-Kunsill li jniedi l-EUPOL kienet ippreċeduta minn missjoni ta’ valutazzjoni konġunta tal-UE li rrakkomandat, fost l-oħrajn, li l-UE tqis kontribut akbar lejn l-appoġġ lill-pulizija Afgana permezz ta’ missjoni tal-pulizija. Dan ġie kkonfermat permezz tal-missjoni sussegwenti ta’ tiftix tal-fatti⁹ tard fl-2006, li pproponiet li l-UE tista’ tipprovdi valur miżjud billi tikkontribwixxi għal missjoni tal-attivitajiet tal-pulizija ċivili b’rabtiet mal-istat tad-dritt usa’.

12

Iż-żewġ missjonijiet twettqu minn timijiet kbar u diversi ta’ esperti fl-oqsma tal-attivitajiet tal-pulizija u l-istat tad-dritt. Dan ix-xogħol ta’ tħejjija, li kien iwassal għat-tnedija tal-missjoni, żgura li l-objettivi tal-EUPOL ġew allinjati mal-prijoritajiet iddikjarati fil-Patt għall-Afganistan tal-2006 u mal-pilastru tas-sigurtà tal-Istrateġija Afgana għall-Iżvilupp Nazzjonali għall-2008–2013. Fid-dawl tas-sitwazzjoni fuq il-post, is-sigurtà kien essenzjali għall-ħolqien tal-kundizzjonijiet għall-istabbiltà, it-tkabbir ekonomiku u t-tnaqqis tal-faqar.

13

L-approċċ ippreferut kien it-trawwim tal-kisbiet tal-Uffiċċju tal-Proġetti tal-Pulizija Ġermaniża (GPPO), li kien diġà stabbilit sew fuq il-post, billi tiġi pprovduta preżenza Ewropea rinforzata u koerenti fis-settur tas-sigurtà, b’mod partikolari fl-attivitajiet tal-pulizija ċivili. Il-missjoni tal-pulizija Ġermaniża rnexxiet fit-taħriġ tal-gradi ogħla tal-ġerarkija - permezz tal-għoti ta’ pariri strateġiċi lill-Ministeru tal-Intern u lill-Pulizija Nazzjonali u t-titjib tal-kooperazzjoni ma’ atturi internazzjonali aktar milli t-taħriġ tal-membri fundamentali tal-persunal tal-Pulizija Nazzjonali. L-EUPOL intlaqgħet mill-Afgani u minn atturi internazzjonali billi pprovdiet l-element kostitwenti li sa issa kien nieqes minn sforzi internazzjonali fl-intier tagħhom li kienu għadhom għaddejjin.

14

Madankollu, l-EUPOL iffaċċjat kompitu iebes fit-twettiq tal-mandat tagħha minħabba n-nuqqas kważi komplet ta’ forza tal-pulizija li tiffunzjona. Kwistjonijiet kruċjali oħra kienu jinkludu rati ta’ illiteriżmu fost il-membri tal-persunal tal-pulizija li kienu jilħqu t-80 %, li jfisser li ħafna uffiċjali tal-pulizija ma setgħux jipproċessaw evidenza jew jaqraw u jiktbu rapporti. Il-korruzzjoni mifruxa f’istituzzjonijiet tal-infurzar tal-liġi u f’dawk ġudizzjarji kienet sfida addizzjonali għat-twettiq effettiv tal-mandat tal-EUPOL.

Diffikultajiet fl-iskjerament

15

L-UE rnexxielha tistabbilixxi missjoni tal-pulizija ċivili f’ambjent diffiċli u ostili ħafna. Madankollu, fiż-żmien tat-tnedija tal-EUPOL f’Ġunju 2007, xahrejn biss wara l-istabbiliment tagħha bid-deċiżjoni tal-Kunsill, kienet ferm ‘il bogħod milli tkun lesta fid-dawl tal-kuntest operazzjonali diffiċli: f’dak iż-żmien kellha biss erba’ membri tal-persunal f’Kabul, u dawn ma kellhom l-ebda aċċess għall-internet u l-ebda vettura. Il-maġġoranza tal-persunal tal-EUPOL fil-fatt malajr malajr ingħataw pożizzjoni ġdida bħala uffiċjali tal-pulizija sekondati minn missjonijiet ta’ Stati Membri individwali tal-UE¹⁰. Ftit kienu dawk li rċevew struzzjonijiet dwar kif il-missjoni “Ewropea” kienet tvarja mill-arranġamenti bilaterali preċedenti tagħhom.

16

Il-proċess ta’ skjerament kompla jiġi mxekkel minn problemi ta’ tmexxija li affettwaw serjament l-operazzjonijiet matul l-ewwel fażi: fi ħdan l-ewwel 18-il xahar, il-Kap tal-Missjoni tal-EUPOL inbidel tliet darbiet. Problemi loġistiċi marbuta mal-akkwist ta’ tagħmir jew mas-sejba ta’ akkomodazzjoni għall-persunal tal-EUPOL kienu kwistjonijiet prattiċi kbar oħra li komplew naqqsu l-pass tal-operazzjonijiet.

17

Fattur ieħor kien ir-riluttanza tal-Istati Membri li jissekondaw persunal għall-missjoni, parzjalment minħabba l-bidu diffiċli li l-EUPOL kienet qed tesperjenza (ara wkoll il-paragrafu 25). L-idea kienet biex il-missjoni tkun operazzjonali bis-sħiħ u preżenti f’Kabul u fi provinċji speċifiċi sa tmiem Marzu 2008. Madankollu, dan l-għan ma ntlaħaqx. It-tabella tal-persunal taħt il-mandat tagħha, magħmula minn 200 membru tal-persunal internazzjonali, ma nkisbitx sa Frar 2009 - kważi sentejn wara li beda l-intervent tal-UE.

18

Għalkemm il-Kunsill irrikonoxxa, diġà fl-2008, li l-korp oriġinali tal-persunal għandu jiġi rdoppjat għal 400, l-EUPOL kienet għadha ma laħqitx is-soll ta’ 300 membru tal-persunal (75 % tal-kapaċità ppjanata) sa tmiem l-2010, kien biss f’Jannar 2012 li laħqet quċċata ta’ 350 membru tal-persunal li mbagħad naqset (ara l-Figura 2).

Figura 2

Total tal-persunal internazzjonali (sekondat u kkuntrattat) u tal-persunal sekondat tal-UE fl-EUPOL fil-31 ta’ Diċembru ta’ kull sena mill-2007 sal-2014

Sors: Is-SEAE (CPCC).

19

Hemm għadd ta’ raġunijiet għalfejn il-missjoni ma laħqitx il-kapaċità ppjanata:

(a)l-EUPOL kellha diffikultajiet biex issib voluntiera minħabba s-sitwazzjoni ta’ sigurtà fl-Afganistan;

(b)l-EUPOL kienet tinsab f’kompetizzjoni ma’ missjonijiet oħra tal-PSDK fir-reklutaġġ ta’ esperti sekondati (u, sa ċertu punt inqas, ta’ esperti kuntrattwali); f’dan ir-rigward, l-Afganistan kienet għażla inqas attraenti. L-EUPOL kellha tikkompeti wkoll ma’ missjonijiet internazzjonali oħra, bħall-Missjoni tan-NATO għat-Taħriġ fl-Afganistan (NTM-A) u ma’ missjonijiet tan-Nazzjonijiet Uniti;

(c)ċerti pożizzjonijiet sekondati, bħal dawk li jeħtieġu għarfien tal-analiżi tal-proġetti u tar-rappurtar, il-kompetenza legali jew sfond tal-istat tad-dritt, kienu diffiċli li jimtlew minħabba l-għedud baxxi ta’ applikanti;

(d)minħabba n-natura tal-kompiti tal-EUPOL, xi pożizzjoniiet kienu jeħtieġu esperti b’esperjenza fil-ministeri nazzjonali; il-pożizzjonijiet ta’ mentoring tal-pulizija, sekondati lill-Ministeru tal-Intern, kienu l-aktar diffiċli li jimtlew.

20

L-EUPOL għandha l-mandat li tindirizza r-riforma tal-pulizija fuq livelli ċentrali, reġjonali u dak provinċjali. Madankollu, l-iskjerament lejn il-provinċji kien problematiku, prinċipalment minħabba kundizzjonijiet inadegwati ta’ siġurtà, sfidi loġistiċi u n-nuqqas ta’ akkomodazzjoni xierqa.

21

F’dan il-kuntest, l-EUPOL skjerat uffiċċji fuq il-post fi 11-il provinċja¹¹ fl-2008 (ara l-Anness IV) u żiedet l-għadd għal 16 fl-2009. L-EUPOL ma setgħetx tiskjera fil-provinċji speċifiċi tal-Afganistan kif ippjanat, peress li l-Istati Uniti u t-Turkija ma ffirmawx Ftehimiet Tekniċi mal-EUPOL fil-provinċji fejn kienu preżenti. Barra minn hekk, il-biċċa l-kbira mill-uffiċċji fuq il-post kienu mgħammra bi ftit li xejn membri tal-persunal u tnejn minnhom biss (f’Herat u f’Marar-e Sharif) kienu b’mod konsistenti mgħammra b’persunal ta’ aktar minn 10 min-nies. Dan ġie kkonfermat minn valutazzjoni interna tas-SEAE mwettqa mis-CPCC fl-2011¹² li kkonkludiet li t-twettiq tal-missjoni fil-provinċji sa dak iż-żmien kien pjuttost ta’ kwalità baxxa u l-impatt tiegħu marġinali. It-tnaqqis drastiku ta’ uffiċċji fuq il-post tal-EUPOL ġie finalment iddettat mill-għeluq de facto tat-Timijiet Ewropej ta’ Rikostruzzjoni Provinċjali fil-provinċji Afgani. Sal-2013, l-għadd ta’ uffiċċji fuq il-post minbarra Kabul kien tnaqqas għal tnejn biss.

Diffikultajiet bil-koordinazzjoni ta’ sforzi internazzjonali

22

Il-Qorti eżaminat jekk l-EUPOL kinitx ikkoordinata tajjeb ma’ sforzi oħra tal-UE, mal-partijiet interessati internazzjonali oħra u mal-awtoritajiet Afgani.

Sforz Ewropew, iżda l-ebda approċċ Ewropew globali

23

Ir-rapport tal-missjoni ta’ tiftix tal-fatti nnota li fattur kruċjali biex il-missjoni tirnexxi kien li l-missjoni għandha tipprovdi qafas uniku għall-Istati Membri billi jiġi promoss leħen “Ewropew” dwar ir-riforma tal-pulizija fl-Afganistan. Bl-istess mod, l-Azzjoni Konġunta tal-Kunsill li tistabbilixxi l-EUPOL¹³ stipulat li l-missjoni għandha, kif meħtieġ, tikkoordina, tiffaċilita u tagħti pariri dwar proġetti implimentati mill-Istati Membri u minn stati terzi taħt ir-responsabbiltà tagħhom. Dan irriżulta li kien ta’ sfida għar-raġunijiet prinċipali li ġejjin:

24

L-ewwel nett, il-koordinazzjoni bejn l-EUPOL, l-RSUE u d-delegazzjoni tal-UE kienet inizjalment dgħajfa ħafna, għalkemm mill-2010 ‘l quddiem il-mandat rivedut ikkjarifika aktar ir-rwoli u r-responsabbiltajiet rispettivi tagħhom. Ġiet inkluża referenza addizzjonali għar-responsabbiltà tal-Kap tal-Missjoni ġiet inkluża: il-KtM kellu “jikkoordina ma’ atturi oħra tal-UE fuq il-post u […] jirċievi gwida politika lokali mill-RSUE”. Il-koordinazzjoni intra-UE ttejbet aktar bil-ħolqien tas-SEAE fl-2011 li pprovda mekkaniżmu strutturat ta’ koordinazzjoni u wassal għal Ambaxxatur b’żewġ rwoli (kemm l-RSUE kif ukoll il-Kap tad-Delegazzjoni tal-UE).

25

It-tieni sfida kienet il-fatt li l-Istati Membri tal-UE komplew l-azzjonijiet individwali tagħhom b’mod parallel mal-kontribut tagħhom ta’ persunal sekondat għall-EUPOL. L-Istati Membri kellhom l-attivitajiet ippreferuti tagħhom fis-setturi tal-pulizija, l-infurzar tal-liġi u l-istat tad-dritt fl-Afganistan. Is-sħubija fl-EUPOL, aktar milli żamma ta’ sforzi bilaterali, xi drabi kienet titqies bħala telf tal-influwenza nazzjonali u l-viżibbiltà tagħha fuq il-post.

26

Matul iż-żmien, l-EUPOL għamlet sforzi estensivi biex tikkoordina l-attivitajiet tagħha mal-Istati Membri tal-UE fil-kuntest ta’ proġetti speċifiċi. Eżempju wieħed kien il-kooperazzjoni mill-qrib bejn l-EUPOL u t-Tim tal-Proġetti tal-Pulizija Ġermaniża (GPPT).

27

Xi Stati Membri¹⁴ pparteċipaw ukoll fi sforzi konġunti Ewropej paralleli, bħall-Forza tal-Ġendarmerija Ewropea (EGF)¹⁵. Għalhekk, l-Istati Membri tal-UE b’mudell ta’ “ġendarmerija” kellhom aktar affarijiet inkomuni mal-EGF, jew l-approċċ NTM-A tan-NATO¹⁶, milli mat-tip ta’ attivitajiet tal-pulizija ċivili li l-EUPOL kienet qed tipprova tikseb. Xi Stati Membri tal-UE li ġew intervistati, esprimew ukoll il-fehma li l-mudell ta’ taħriġ tal-“ġendarmerija” kien aktar adatt għas-sitwazzjoni Afgana fuq il-post.

Minkejja l-isforzi tagħha, l-EUPOL kellha ambitu limitat biex tinfluwenza atturi kbar

28

F’termini tal-objettiv tal-EUPOL li ttejjeb il-koeżjoni u l-koordinazzjoni fost l-atturi internazzjonali, id-daqs limitat tal-missjoni kien fattur restrinġenti fit-tmexxija ta’ dan il-qasam. Meta mqabbla mal-NTM-A mmexxija min-NATO, l-EUPOL kienet attur żgħir. Kien diffiċli għall-EUPOL li teżerċita ħafna influwenza fuq din l-entità internazzjonali kbira.

29

Fattur avvers ieħor kien ix-xogħol fil-biċċa l-kbira mingħajr suċċess, imwettaq mill-Bord Internazzjonali għall-Koordinazzjoni tal-Pulizija tal-Afganistan (IPCB)¹⁷. Matul dawn l-aħħar 13-il sena, aktar minn 37 donatur internazzjonali differenti ġew involuti fl-appoġġ tal-iżvilupp tal-Pulizija Afgana, il-biċċa l-kbira minnhom billi jikkontribwixxu għall-NTM-A, għall-EUPOL, jew għat-tnejn li huma. Biex tiġi żguarata l-koerenza, l-IPCB ġie stabbilit fl-2007 biex jaġixxi bħala l-korp prinċipali għall-koordinazzjoni ta’ sforzi relatati mal-pulizija. Għalkemm l-EUPOL ipprovdiet kapaċità u appoġġ amministrattiv sinifikanti lill-IPCB, dan tal-aħħar kiseb riżultati limitati ħafna f’termini ta’ promozzjoni tal-kooperazzjoni fost il-komunità internazzjonali. Partijiet interessati internazzjonali ma ridux jiġu koordinati u interpretaw l-IPCB bħala sforz ambizzjuż min-naħa tal-UE biex tmexxi fis-settur tal-attivitajiet tal-pulizija. Barra minn hekk, ir-riżultati inadegwati tal-IPCB kienu definittivament marbuta ma’ proċessi mfassla ħażin li poġġew piż addizzjonali fuq il-partijiet involuti mingħajr ħafna eżiti kwantifikabbli.

30

Il-Qorti sabet li l-kooperazzjoni ma’ sforzi mmexxija min-NATO ttejbet gradwalment matul iż-żmien. Riżultati tanġibbli ta’ din il-kooperazzjoni jestendu għal arranġamenti tas-sigurtà għall-persunal tal-EUPOL u l-ftehim biex jitwaqqaf b’mod konġunt il-Bord ta’ Taħriġ Professjonali għall-iżvilupp u l-akkreditazzjoni ta’ kurrikuli ta’ taħriġ tal-pulizija.

Il-funzjonijiet ta’ appoġġ u l-gwida tal-kwartieri ġenerali ttejbu matul iż-żmien

31

Il-Qorti eżaminat jekk l-Istati Membri tal-UE u s-SEAE għamlux l-aġġustamenti xierqa għall-mandat tal-EUPOL matul il-fażi operazzjonali, jekk ir-rappurtar mill-EUPOL jagħtix rendikont ġust tal-kisbiet tagħha u x’appoġġ u gwida rċeviet.

Il-kapaċitajiet ta’ ppjanar u rappurtar ittejbu, iżda jibqgħu xi nuqqasijiet

32

Il-Qorti sabet li l-Istati Membri tal-UE u s-SEAE kienu raġonevolment flessibbli fl-aġġustament tal-mandat tal-EUPOL f’konformità mal-prijoritajiet u l-kundizzjonijiet fuq il-post li qed jinbidlu.

33

Mill-approvazzjoni mill-Kunsill fl-2007 ‘il hawn tal-ewwel Pjan Operazzjonali (OPLAN), id-dokumenti ta’ ppjanar ewlenin ġew riveduti erba’ darbiet:

(a)fl-2008, reviżjoni kienet meħtieġa b’rispons għall-impenn il-ġdid tal-Kunsill biex jirdoppja (għal 400) l-għadd ta’ esperti internazzjonali assenjati għall-missjoni;

(b)fl-2010, reviżjoni kienet prinċipalment il-konsegwenza ta’ prijoritizzazzjoni mill-ġdid, deċiża mill-Ministru tal-Intern Afgan il-ġdid u t-talba korrispondenti lill-EUPOL, u li wasslet għal xi allinjament tal-fokus tal-missjoni mal-prijoritajiet tal-Ministeru¹⁸;

(c)il-motivatur prinċipali għar-reviżjoni tal-2013 kien il-wegħda tal-komunità internazzjonali li tappoġġa miżuri b’saħħithom tal-ġlieda kontra l-korruzzjoni u li ssaħħaħ l-istat tad-dritt. Ir-reviżjoni kienet tinkludi ħafna enfasi fuq il-professjonalizzazzjoni tal-Pulizija Afgana f’konformità mad-dokument “Ten-Year Vision” (Viżjoni ta’ Għaxar Snin)¹⁹;

(d)aktar reċentement, ġiet proposta r-reviżjoni ta’ Lulju 2014 sabiex id-dettalji operazzjonali meħtieġa jkunu jistgħu jitfasslu għall-eliminazzjoni gradwali tal-EUPOL sa tmiem l-2016, wara d-Deċiżjoni tal-Kunsill tat-23 ta’ Ġunju 2014.

34

Rigward l-ippjanar operazzjonali tal-attivitajiet tagħha, l-EUPOL tikkonverti objettivi strateġiċi ssettjati mill-Istati Membri tal-UE fl-OPLANs fi pjan ta’ implimentazzjoni tal-missjoni (PIM), li jistabbilixxi kompiti speċifiċi għal kull objettiv, stadji importanti għal kull kompitu u indikaturi oġġettivament verifikabbli għal kull stadju importanti.

35

Il-Qorti sabet li, qabel l-2013, kull PIM kien jinkludi wisq stadji importanti (sa 600). Dan għamilha impossibbli għall-maniġment tal-missjoni li juża l-PIM għat-tmexxija tal-missjoni b’mod effiċjenti. Il-Qorti analizzat l-PIM l-aktar reċenti (li jkopru l-perjodu 2013 u 2014) u nnotat titjib kbir meta mqabbel ma’ pjanijiet aktar antiki, inkluża b’mod partikolari ż-żieda ta’ informazzjoni ta’ sfond dwar l-attivitajiet, kif ukoll rabtiet aktar ċari bejn l-objettivi, il-kompiti u l-istadji importanti u l-kontroreferenzi bejn attivitajiet simili. Barra minn hekk, l-indikaturi tar-riżultati ma kinux ibbażati biżżejjed fuq valutazzjoni bir-reqqa tal-ħtiġijiet jew marbuta mal-istadji importanti operazzjonali tal-EUPOL. Xi indikaturi ffokaw fuq l-outputs aktar milli fuq l-eżiti²⁰.

36

Il-Qorti nnotat li sar ukoll titjib gradwali fil-preċiżjoni u l-korrettezza tar-rappurtar mill-EUPOL. Madankollu, sa tmiem l-2014, l-EUPOL ma pproduċietx tabella tal-monitoraġġ unika u komprensiva għas-segwiment ta’ stadji importanti għal attivitajiet relatati, l-istat tal-progress u azzjonijiet korrettivi²¹.

Gwida u funzjonijiet ta’ appoġġ tal-kwartieri ġenerali: id-dgħufijiet qed jiġu indirizzati

37

Is-SEAE u l-Kummissjoni²² għandhom il-kompitu li jipproduċu gwida għall-missjonijiet tal-PSDK. Din il-gwida għandha tkun komprensiva u dettaljata biżżejjed sabiex tassisti missjonijiet fit-twettiq tal-mandat tagħhom u tiżgura li persunal bi ftit li xejn esperjenza preċedenti tal-proċeduri tal-missjonijiet jista’ jaħdem b’mod effiċjenti.

38

Filwaqt li s-SEAE pproduċa madwar 50 dokument kunċettwali u linji gwida rilevanti għall-attivitajiet tal-EUPOL, il-persunal f’Kabul esprima tħassib li, għalkemm id-dokumentazzjoni tipprovdi gwida bażika (definizzjonijiet u aspetti teoretiċi), mhijiex partikolarment utli għal skopijiet prattiċi. Pereżempju, il-linja gwida dwar l-implimentazzjoni ta’ valutazzjoni kumparattiva ma tiddiskutix fid-dettall kif wieħed għandu jipproċedi f’kull stadju eż. kif titwettaq valutazzjoni xierqa tal-ħtiġijiet jew analiżi tas-sitwazzjoni. Lanqas ma tagħti eżempji jew mudelli li jkunu jiffaċilitaw l-implimentazzjoni tal-metodoloġija proposta.

39

Ta’ interess partikolari huwa l-manwal tal-EUPOL dwar il-mentoring. Minkejja l-fatt li l-mentoring huwa wieħed mill-attivitajiet ewlenin tal-EUPOL, il-missjoni kellha tiżviluppa l-manwal proprju tagħha dwar il-mentoring. Madankollu, dan sar biss f’April 2013, bħala ġabra ta’ kunċetti, metodoloġiji u l-aħjar prattiki eżistenti li ġew adattati għar-realtajiet li l-mentors tal-EUPOL jiffaċċjaw. Aktar tard, il-manwal intuża mis-SEAE għall-abbozzar ta’ linja gwida dettaljata dwar il-mentoring li tqassmet lill-missjonijiet kollha tal-PSDK.

40

In-nuqqas ta’ gwida standardizzata tal-PSDK obbliga lill-missjoni tqatta’ xi żmien tiżviluppa linji gwida u proċeduri, aktar milli tiffoka fuq l-attivitajiet ewlenin tagħha. Issa, is-SEAE qed jaħdem biex jirrimedja dawn in-nuqqasijiet.

41

Is-SEAE u l-Kummissjoni qed iqisu wkoll il-potenzjal li jinkisbu effiċjenzi akbar permezz taċ-ċentralizzazzjoni tal-funzjonijiet ta’ appoġġ taħt ċentru uniku għas-servizzi kondiviżi. Bħalissa, qed jaħdem ukoll fuq l-idea li jiġu żviluppati sistemi ta’ maniġġar ċentralizzati u integrati tal-informazzjoni fl-oqsma tar-riżorsi umani, tal-IT u tal-loġistika li jħaddnu l-missjonijiet kollha tal-PSDK. Hemm ukoll deċiżjonijiet pendenti dwar l-introduzzjoni tal-Maħżen għal missjonijiet ta’ maniġġar ta’ kriżijiet ċivili, li ġie stabbilit fl-2012²³, fi ħdan sistema bħal din. Dan għandu l-potenzjal li jtejjeb il-maniġġar tal-assi ta’ missjonijiet ċivili eżistenti.

Impronta tal-EUPOL: suċċess lokali iżda tħassib ġenerali dwar is-sostenibbiltà

42

Il-Qorti eżaminat jekk l-EUPOL ikkontribwixxietx għall-progress li sar mill-Pulizija Nazzjonali, mill-Ministeru tal-Intern u minn istituzzjonijiet magħżula tal-ġustizzja kriminali taħt kull linja ta’ operazzjoni, jekk l-attivitajiet ta’ monitoraġġ, mentoring, taħriġ u konsulenza ipproduċewx ir-riżultati intenzjonati²⁴ u sa liema punt dawk ir-riżultati se jkunu sostenibbli.

It-titjib kien aktar notevoli fi tnejn mit-tliet linji ta’ operazzjoni

43

It-titjib kien aktar notevoli fl-ewwel tnejn mit-tliet linji ta’ operazzjoni tal-EUPOL. Fir-rigward tal-Linja ta’ Operazzjoni 1 (it-tmexxija ‘l quddiem tar-riforma istituzzjonali tal-Ministeru tal-Intern), il-Pulizija Nazzjonali għamlu passi sinifikanti lejn l-iżvilupp tal-attivitajiet tal-pulizija ċivili iżda jibqgħu organizzazzjoni militaristika ħafna. Filwaqt li l-Ministeru tal-Intern pproduċa ħafna dikjarazzjonijiet ta’ politika interna, sal-ġurnata tal-lum ftit ġew implimentati fil-pajjiż kollu. Huwa stabbilixxa u jżomm bażi ta’ data elettronika biex jimmaniġġa r-riżorsi umani vasti tiegħu (Tashkeel), iżda għandu kapaċità limitata biex jisfrutta bis-sħiħ din l-għodda u l-flessibbiltà tal-ippjanar ta’ skjerament tista’ tittejjeb aktar. Hemm nuqqas ta’ impjegati taċ-ċivil professjonali bi sfond amministrattiv rilevanti. Minkejja l-appoġġ tal-EUPOL, it-tħassib dwar l-ugwaljanza bejn is-sessi u d-drittijiet tal-bniedem tela’ fil-wiċċ reċentement bħala kwistjonijiet fi ħdan il-Ministeru tal-Intern. Pereżempju, in-nisa għadhom jirrappreżentaw biss 2 % tal-uffiċjali tal-Pulizija Nazzjonali. Il-korruzzjoni fi ħdan il-Ministeru u l-Pulizija tibqa’ problema sinifikanti u taffettwa il-fiduċja pubblika b’mod avvers.

44

Fir-rigward tal-Linja ta’ Operazzjoni 2 (il-professjonar tal-Pulizija Nazzjonali), kunċett ta’ attivitajiet tal-pulizija tal-komunita, li tiffoka fuq il-bini ta’ rabtiet u l-ħidma mill-qrib tal-pulizija maċ-ċittadini, ġie parzjalment implimentat fuq livell bażiku f’xi oqsma u l-kunċett huwa ġeneralment aċċettat bħala l-mudell mixtieq għall-attivitajiet futuri tal-pulizija fl-Afganistan. Attivitajiet tal-pulizija bbażati fuq tagħrif sigriet ġew ukoll aċċettati bħala għodda effettiva għall-ipprofessjonar tal-Pulizija Nazzjonali iżda ma jintużawx fil-pajjiż kollu. L-eżaminar ta’ data dwar il-kriminalità tindika li investigaturi tal-pulizija kriminali Afgani għandhom kapaċità limitata biex jinvestigaw u jaqbdu reati. Il-kapaċità teknika u l-abbilta tat-tmexxija tad-dipartiment tal-investigazzjoni kriminali tibqa’ mhux żviluppata biżżejjed minħabba n-nuqqas ta’ kondiviżjoni ta’ informazzjoni u rekords inadegwati ta’ taħriġ. Ir-relazzjoni bejn l-uffiċjali tal-pulizija u l-prosekuturi spiss hija dgħajfa u ineffettiva. Il-Pulizija Nazzjonali u l-Avukat Ġenerali ġew imħeġġa u appoġġati mill-komunità internazzjonali biex jikkooperaw kemm istituzzjonalment kif ukoll operazzjonalment. Kumplessivament, il-livell ta’ kooperazzjoni ttejjeb iżda l-għadd ta’ każijiet riferuti mill-Pulizija lill-Avukat Ġenerali jibqa’ baxx. Il-Pulizija wrew li huma jistgħu jwettqu operazzjonijiet fuq skala kbira b’mod professjonali (il-proviżjonament ta’ ambjent sikur biex isiru l-elezzjonijiet reċenti kien kisba kbira), iżda aktar assistenza hija meħtieġa bl-attivitajiet ta’ kuljum tal-pulizija, partikolarment l-effiċjenza fir-rispons. L-eżistenza ta’ ċentri telefoniċi tal-Pulizija Nazzjonali marbuta ma’ ċentri operazzjonali hija rikonoxxuta b’mod wiesa’ bħala stadju importanti sinifikanti lejn it-titjib tal-kmand u l-kontroll tal-pulizija. Fl-aħħar nett, il-kapaċità ta’ taħriġ hija vvalutata bħala effettiva, iżda jibqa’ ħafna sfidi f’dan il-qasam, inkluża dik li l-kulleġġi mibdula reċentement jiġu stabbiliti bħala ċentri ta’ eċċellenza speċjalizzati.

45

Il-Linja ta’ Operazzjoni 3 (il-konnessjoni tal-Pulizija Nazzjonali mar-riforma tal-ġustizzja) kienet l-aktar qasam ta’ sfida għall-EUPOL biex turi r-riżultati. Madankollu, din trid tiġi osservata minn ġol-priżma tal-appoġġ limitat riċevut mill-komunità internazzjonali. Għalkemm żdiedet kemm il-kapaċità kumplessiva tal-Ministeru tal-Ġustizzja kif ukoll dik tal-Uffiċċju tal-Avukat Ġenerali, l-iżvilupp istituzzjonali tagħhom huwa mxekkel mis-sitwazzjoni ta’ sigurtà u minn attakki ribelli²⁵, nuqqas ta’ professjonaliżmu, prosekuturi mħarrġa b’mod inadegwat u korruzzjoni. Il-kooperazzjoni bejn il-pulizija u l-prosekuturi tibqa’ limitata, u hemm ħafna sfidi u lakuni fuq livelli istituzzjonali u individwali, speċjalment f’konnessjoni mal-prosekuzzjoni tal-korruzzjoni fost uffiċjali ta’ klassifikazzjoni għolja. Għadu diffiċli li jiġu protetti u rinfurzati d-drittijiet tal-imputati u s-suspettati fl-Afganistan. Fir-rigward tal-abbozzar, l-adozzjoni u l-infurzar tal-leġiżlazzjoni kriminali, sar xi progress iżda għadhom ma ġewx issodisfati rekwiżiti internazzjonali bażiċi fl-oqsma tal-istat tad-dritt, il-ġlieda kontra l-korruzzjoni u d-drittijiet tal-bniedem.

Fil-biċċa l-kbira l-EUPOL irnexxiet f’attivitajiet relatati mat-taħriġ iżda mhux daqshekk fil-mentoring u l-konsulenza; il-proġetti taw ftit li xejn kontribut għall-objettivi tal-missjoni

46

Il-kontribut tal-EUPOL għat-taħriġ tal-pulizija kellu diversi aspetti. Hija żviluppat approċċ ta’ “ħarreġ lill-ħarrieġ” u wettqet korsijiet ta’ taħriġ għall-Pulizija Nazzjonali, filwaqt li wettqet ukoll mentoring tat-tmexxija tal-Ministeru tal-Intern u tal-Pulizija Nazzjonali Afgana, dwar kwistjonijiet ta’ taħriġ. Fl-aħħar nett, hija inizjat il-Kulleġġ tal-Persunal tal-Pulizija, li huwa faċilità permanenti ta’ taħriġ mibnija apposta, u wettqet kurrikuli ta’ taħriġ²⁶.

47

Tard fl-2008, l-EUPOL bdiet tintensifika u tiżviluppa l-komponent ta’ taħriġ f’dak li kellu jsir pedament tal-attività tagħha. Sa tard fl-2014, hija kienet żviluppat u wettqet bejn wieħed u ieħor 1 400 kors ta’ taħriġ għal madwar 31 000 trainee. Iż-żjara tal-Qorti f’Kabul ipprovdiet evidenza li l-attivitajiet relatati mat-taħriġ tal-EUPOL ikkontribwixxew għall-professjonalizzazzjoni tal-Pulizija Nazzjonali. Il-korsijiet kienu rilevanti u indirizzaw lakuni edukattivi kbar. Bl-immirar lejn uffiċjali tal-pulizija ta’ klassifikazzjoni ogħla, li ma kinux koperti minn korpi internazzjonali oħra, l-EUPOL ipprovdiet valur miżjud reali tal-UE permezz tal-inkorporazzjoni ta’ elementi tal-attivitajiet tal-pulizija ċivili fit-taħriġ ta’ kapijiet tal-Pulizija Nazzjonali. Barra minn hekk, l-approċċ ta’ “ħarreġ lill-ħarrieġ” ippromwova sjieda Afgana u tejjeb is-sostenibbiltà tal-attivitajiet ta’ taħriġ.

48

L-istabbiliment tal-Kulleġġ tal-Persunal tal-Pulizija kien stadju importanti fit-trasferiment tas-sistema edukattiva tal-pulizija lejn it-tmexxija Afgana. Fl-2010, l-EUPOL inizjat diskussjonijiet mal-Ministeru tal-Intern, f’koordinazzjoni mal-NTM-A u l-GPPT, dwar il-kunċett ta’ Kulleġġ tal-Persunal tal-Pulizija. Dawk kollha kkonċernati qablu li l-Kulleġġ tal-Persunal tal-Pulizija għandu jiġi stabbilit bħala pjattaforma għat-twettiq ta’ aktar taħriġ għal uffiċjali tal-pulizija fuq livelli strateġiċi, operazzjonali u tattiċi. F’Awwissu 2010, wara studju tal-fattibbiltà, l-UE pproponiet azzjoni kkoordinata li permezz tagħha (a) l-EUPOL, f’konformità mal-mandat tagħha, tiżviluppa kurrikuli u korsijiet ta’ taħriġ għall-kulleġġ il-ġdid, u (b) id-delegazzjoni tal-UE u l-FPI jiffinanzjaw il-faċilitajiet ta’ taħriġ u jipprovdu maniġġar tal-proġetti taħt ir-regolament dwar l-Istrument għall-Istabbiltà²⁷. Il-proġett sar b’urġenza, u l-Kulleġġ ġie kkompletat f’Jannar 2014 bi spiża finali ta’ EUR 7.3 miljun.

Ritratt 2

L-EUPOL u l-Pulizija Afgana

Sors: L-EUPOL.

49

Dwar il-kwistjoni ta’ kurrikuli ta’ taħriġ, il-ħarrieġa tal-Pulizija Nazzjonali kienu impenjati biex jaħdmu bil-kurrikuli eżistenti u biex jiżviluppawhom aktar. Madankollu, xi ħarrieġa indikaw il-ħtieġa għal kurrikuli mfassla aktar mill-qrib għall-kuntest Afgan u li jinkludu suġġetti bħal-liġi Iżlamika u d-drawwiet lokali, b’eżempji prattiċi mill-ħajja ta’ kuljum fl-Afganistan. Xi ħarrieġa ammettew ukoll li qabżu ċerti suġġetti, bħall-korruzzjoni, id-drittijiet tal-bniedem u l-ugwaljanza bejn is-sessi li huma ddeskrivew bħala “mhux meħtieġa” jew “sensittivi”.

50

L-EUPOL ma wettqitx evalwazzjoni komprensiva tar-riżultati miksuba mill-attivitajiet ta’ mentoring u ta’ konsulenza tagħha. Madankollu, l-awditu sab evidenza li l-mentoring u l-konsulenza tal-EUPOL tassew ikkontribwixxew għat-titjib tal-ħiliet professjonali ta’ individwi impjegati fl-istituzzjonijiet Afgani rilevanti (il-Pulizija Nazzjonali, il-Ministeru tal-Intern u l-Ministeru tal-Ġustizzja). Bi ftit eċċezzjonijiet, il-kopertura mill-EUPOL tal-pożizzjonijiet fi ħdan il-ministeri Afgani u l-Pulizija Nazzjonali nstabet konformi ma’ u rilevanti għall-mandat tal-missjoni.

51

Il-Kaxxa 3 tipprovdi eżempji ta’ attivitajiet tipiċi ta’ mentoring, ta’ konsulenza u ta’ monitoraġġ tal-EUPOL.

Kaxxa 3

Eżempji ta’ attivitajiet ta’ mentoring, ta’ konsulenza u ta’ monitoraġġ

Eżempju 1 — Konsulenza tal-EUPOL fil-Ministeru tal-Ġustizzja

Fil-kuntest tal-Linja ta’ Operazzjoni 3 (il-konnessjoni tal-Pulizija Nazzjonali mas-sistema usa’ tal-ġustizzja), espert tal-EUPOL ipprovda appoġġ lill-Kap tad-Diviżjoni tal-Liġi Kriminali fid-Dipartiment Leġiżlattiv tal-Ministeru Afgan tal-Ġustizzja, fi sforz biex tittejjeb il-kapaċità u jitwasslu r-riżultati fl-oqsma li ġejjin:

οl-abbozzar leġiżlattiv;

οl-appoġġ lir-rwol tal-mentee fis-Segretarjat għall-ġlieda kontra l-kriminalità ta’ sekwestru ta’ persuni u traffikar tal-bnedmin;

οl-analiżi tal-ħtiġijiet dipartimentali tal-mentee u l-organizzazzjoni ta’ taħriġ u sessjonijiet ta’ ħidma;

οl-għoti ta’ preżentazzjonijiet dwar liġijiet internazzjonali u dwar studji kumparattivi ma’ sistemi legali barranin.

Eżempju 2 — Mentoring tal-EUPOL fil-Kulleġġ ta’ taħriġ tal-Persunal tal-Pulizija

Il-maniġment tal-Kulleġġ tal-Persunal tal-Pulizija, li jipprovdi u jiżviluppa taħriġ għall-Pulizija Nazzjonali Afgana, għadu nieqes sew mill-ħiliet maniġerjali. Fiż-żmien tal-awditu tal-Qorti, membru tal-persunal tal-EUPOL kien qed jagħti konsulenza u mentoring lill-Kmandant tal-Kulleġġ tal-Persunal tal-Pulizija bil-ħsieb li jtejjeb il-ħiliet strateġiċi maniġerjali u ta’ ppjanar.

52

Madankollu, kien hemm ukoll nuqqasijiet sinifikanti. L-għażla tal-pożizzjonijiet ta’ mentoring ma ġietx dokumentata debitament fil-fajls tal-mentoring. L-awditu, fl-ebda wieħed mis-sitt fajls analizzati ma sab spjegazzjoni strutturata li tagħti l-argumenti għall-għażla tal-mentee partikolari. Għalhekk, huwa diffiċli li jiġi stabbilit bi kwalunkwe ċertezza jekk l-EUPOL żammitx fil-mira l-pożizzjonijiet l-aktar rilevanti għall-mentoring, il-monitoraġġ u l-konsulenza tagħha. Lanqas ma kien hemm analiżi tal-lakuna pperċepita tal-kapaċità Afgana jew, konsegwentement, pjan għall-indirizzar ta’ dgħufijiet speċifiċi.

53

Il-ksib ta’ riżultati tanġibbli fil-mentoring u fil-konsulenza huwa proċess kumpless u fit-tul, li huwa wkoll iffurmat minn fatturi esterni — bħas-sitwazzjoni diffiċli ta’ sigurtà, id-dawran frekwenti tal-uffiċjali Afgani u r-rotazzjoni tal-mentors tal-EUPOL²⁸ (ara l-Kaxxa 4).

54

Minkejja r-rotazzjoni regolari tal-mentors tal-EUPOL, l-EUPOL ma stabbilixxietx, fuq bażi sistematika, proċeduri ċari u konsistenti ta’ handover biex tiżgura l-kontinwazzjoni bla xkiel tal-attività u l-evitar ta’ lakuni u digressjonijiet li jistgħu jipperikolaw ir-relazzjoni tal-mentoring. Il-Qorti sabet li l-handover kien jiddependi ħafna mill-mentor individwali u kien spiss imxekkel mill-wasla tardiva tal-mentor il-ġdid u n-nuqqas ta’ konsistenza proċedurali.

Kaxxa 4

Sfidi tipiċi ffaċċjati minn konsulenti tal-EUPOL

Eżempju 1 — rotazzjoni tal-persunal nazzjonali

Wieħed mill-objettivi ewlenin tal-EUPOL huwa l-promozzjoni ta’ sforzi Afgani biex jittejbu tekniki u proċeduri ta’ investigazzjonijiet kriminali. Madankollu, l-awdituri tal-Qorti sabu li sforzi sostnuti kienu ġew ikkompromessi serjament mid-dawran rapidu tal-persunal fid-Dipartiment tal-Investigazzjonijiet Kriminali (CID) fil-Ministeru tal-Intern. Fiż-żmien tal-awditu tal-Qorti, il-15-il mentee tal-EUPOL fil-Ministeru tal-Intern kienu ġew sostitwiti, suċċessivament u fuq perjodi qosra, għal diversi raġunijiet, inkluż iċ-ċaqliq politikament motivat tal-persunal.

Eżempju ieħor huwa l-mentoring ipprovdut lid-Distrett 4 tal-Pulizija f’Kabul fi ħdan il-qafas tal-proġett Phoenix, waħda mill-impriżi emblematiċi tal-EUPOL immirata lejn il-promozzjoni tal-aċċettazzjoni, min-naħa tal-Afgani, tal-prinċipji u l-prattiki tal-attivitajiet tal-pulizija ċivili. F’dan id-Distrett tal-Pulizija, l-Uffiċjal Kmandat ġie sostitwit ħames darbiet f’sena u nofs.

Eżempju 2 — iż-żamma tas-suġġetti tal-mentoring u l-konsulenza f’konformità mal-objettivi tal-missjoni

L-awditu kkonferma d-diffikultajiet li l-mentors tal-EUPOL iffaċċjaw biex iżommu s-sessjonijiet konformi mal-objettivi tal-PIM. Filwaqt li l-objettivi ġew iddikjarati b’mod xieraq fil-pjanijiet ta’ mentoring individwali, is-sessjonijiet tal-mentoring spiss ħarġu barra mis-suġġett minħabba l-piż tax-xogħol tal-mentee, kwistjonijiet personali, talbiet għal servizzi jew favuri, ilmenti dwar kwistjonijiet differenti jew sempliċiment nuqqas ta’ interess jew ta’ żmien.

55

Ir-reġistrazzjoni dettaljata ta’ sessjonijiet tal-mentoring huwa wieħed mill-għodod prinċipali għall-iżgurar tal-obbligu ta’ rendikont u l-kejl tal-effettività ta’ attivitajiet ta’ monitoraġġ, ta’ mentoring u ta’ konsulenza. L-awditu sab li r-reġistri kienu inżammu sistematikament mill-mentors tal-EUPOL, iżda mhux b’mod konsistenti. Barra minn hekk, ir-reġistri ma kinux strutturati madwar stadji importanti marbuta biż-żmien li jkunu jippermettu kejl reali tal-progress.

56

F’dan il-kuntest, il-Manwal tal-EUPOL dwar il-Mentoring, introdott f’April 2013, fih dispożizzjonijiet li jistgħu jwasslu għal aktar trasparenza, obbligu ta’ rendikont u konsistenza jekk jiġi applikat b’mod korrett. Madankollu fiż-żmien tal-awditu, kien kmieni wisq biex wieħed jara xi progress reali dwar il-valutazzjonijiet tal-ħtiġijiet u l-għażla tal-mentees, ir-rappurtar dwar il-progress, il-monitoraġġ, il-handovers jew l-evalwazzjoni.

57

Il-proġetti mwettqa mill-EUPOL kienu fil-biċċa l-kbira kuntratti ta’ provvista u ta’ rinnovament, konferenzi u sessjonijiet ta’ ħidma, fuq skala żgħira. Il-Qorti sabet li filwaqt li l-biċċa l-kbira mill-proġetti eżaminati kienu allinjati b’mod wiesa’ ma’ u kienu fil-prinċipju ta’ benefiċċju għall-mandat tal-missjoni, kienet prattika komuni għall-mentors individwali tal-EUPOL li jipproponu proġetti individwali f’qasam partikolari ta’ interess mingħajr l-applikazzjoni ta’ approċċ ibbażat fuq valutazzjoni sistematika tal-ħtiġijiet.

58

Madankollu, proġetti individwali kkontribwixxew ftit biss għall-objettivi tal-missjoni. Meta kienet qed tfassal il-proġetti, l-EUPOL ma tatx biżżejjed attenzjoni lill-ħtieġa għal approċċ komprensiv li taħtu l-proġetti jkunu jikkontribwixxu għat-twettiq tal-objettivi tal-missjoni permezz ta’ rabta b’saħħitha ma’ stadji importanti individwali tal-PIM. Barra minn hekk, l-EUPOL ma żviluppatx proġetti bbażati fuq il-qafas loġiku li jagħmilha aktar faċli li jiġu identifikati għanijiet, objettivi, attivitajiet, outputs, eżiti u impatti (ara l-Kaxxa 5).

Kaxxa 5

Eżempji ta’ attivitajiet tal-proġetti

Eżempju 1

Biex tindirizza l-problema ta’ ksur frekwenti tad-drittijiet tat-tfal u ta’ moħqrija mill-Pulizija Nazzjonali, l-EUPOL inizjat il-produzzjoni ta’ pakkett ta’ taħriġ dwar id-drittijiet tat-tfal u l-attivitajiet tal-pulizija, li jikkonsisti fi ktejjeb u f’vidjo edukattiv. L-għan ta’ dan il-pakkett kien li jinkorpora l-prinċipji bażiċi tad-drittijiet tal-bniedem b’eżempji prattiċi dwar kif jiġu rispettati u protetti t-tfal, fit-taħriġ tal-persunal tal-Pulizija Nazzjonali madwar il-pajjiż kollu. Il-ktejjeb ġie ppubblikat bid-Dari-Pashto (90 000 kopja) u bl-Ingliż-Dari (10 000 kopja). il-Vidjo ta’ siegħa kien ibbażat madwar erba’ stejjer fl-Afganistan. L-ispiża kumplessiva kienet ta’ EUR 100 000.

Eżempju 2

F’Jannar 2014, l-EUPOL organizzat konferenza u sessjonijiet ta’ ħidma dwar l-attivitajiet tal-pulizija bbażati fuq tagħrif sigriet. L-attività kellha fil-mira l-persunal maniġerjali f’uffiċċji tal-pulizija distrettwali fil-belt ta’ Kabul. Is-suġġetti indirizzati ntgħażlu sabiex tinħoloq sensibilizzazzjoni u biex jiġu inkorporati strateġiji ta’ attivitajiet tal-pulizija bbażati fuq tagħrif sigriet fil-prattika ta’ kuljum tal-pulizija. Il-baġit għal din l-attività kienet ta’ EUR 12 000.

59

L-implimentazzjoni tal-proġetti batiet minħabba fatturi interni, b’mod partikolari l-frammentazzjoni, proċeduri ta’ akkwist ingombranti, nuqqas ta’ kompetenza fil-maniġġar tal-proġetti, speċifikazzjonijiet tekniċi impreċiżi u r-rotazzjoni rapida tal-persunal tal-EUPOL. Fatturi esterni, bħan-nuqqas ta’ affidabbiltà tal-kuntratturi, il-kundizzjonijiet instabbli tas-suq u kuntest lokali u sitwazzjoni ta’ sigurtà volatili, naqqsu wkoll b’mod konsiderevoli mill-effettività tal-proġetti. B’riżultat ta’ dan, matul il-perjodu 2011 sa 2014, ir-rati ta’ implimentazzjoni tal-baġit kienu baxxi (madwar 43 %) u ħafna offerti ġew ikkanċellati minħabba speċifikazzjonijiet tekniċi impreċiżi. L-EUPOL implimentat medja ta’ 45 proġett kull sena għal baġit ta’ madwar EUR 40 000 kull wieħed. Reċentement, is-CPCC u l-EUPOL eżaminaw għadd ta’ proġetti u identifikaw tagħlimiet li għandhom jinsiltu, li wassal għal titjib metodoloġiku²⁹.

60

Sabiex jissimplifika l-akkwist, l-FPI awtorizza l-użu ta’ proċeduri flessibbli mid-29 ta’ Jannar 2013 ’il quddiem. Dan jippermetti proċedura negozjata b’offerta waħda biss li għandha tintuża bħala standard³⁰. Il-bidla wasslet għal żieda kbira fil-perċentwal ta’ proċeduri miġjuba għall-finalizzazzjoni tal-kuntratti, li tela’ minn 61 % fl-2012 għal 74 % fl-2013. Madankollu, analiżi tal-istatistika dwar l-akkwist turi li l-perċentwal ta’ proċeduri kkanċellati proċeduri baqa’ stabbli fuq livell ta’ 24 %, prinċipalment minħabba każijiet fejn l-ebda offerta ma ġiet riċevuta, l-ammonti offruti kienu jaqbżu l-baġit jew l-offerti ma kinux teknikament konformi.

Il-prerekwiżiti għas-sostenn tal-kisbiet li saru sa issa għadhom ma ġewx stabbiliti

61

Il-Pulizija Nazzjonali kienet għamlet progress viżibbli fil-perjodu kopert mill-awditu. Bla dubju, parti minn dan il-progress tista’ tiġi kkreditata lill-EUPOL bħala kontributur kbir fuq il-post. Madankollu, skont l-analiżi strateġika³¹ proprja tas-SEAE, is-setturi tal-pulizija u tal-ġustizzja ikomplu jbatu minn dgħufijiet sistemiċi, inkluż l-iżvilupp istituzzjonali inadegwat, qafas legali parzjalment ineffettiv u l-kapaċità limitata ta’ membri individwali tal-persunal. L-influwenza politika, il-korruzzjoni u l-fokus inevitabbli fuq l-attivitajiet tal-pulizija kontra r-ribelljoni biex tiġi indirizzata s-sitwazzjoni kumplessiva ħażina ta’ sigurtà, ikomplu jxekklu l-iżvilupp istituzzjonali ulterjuri tas-settur tal-ġustizzja kriminali fl-intier tiegħu. Dan jista’ jaffettwa s-sostenibbiltà tal-progress miksub sa issa.

62

Il-baġit 2014 tal-Afganistan kien ta’ madwar USD 7.6 biljun, b’għotjiet tad-donaturi mistennija jipprovdu madwar USD 4.8 biljun — madwar 60 % tat-total. Id-daqs awtorizzat tal-Armata u l-Pulizija Afgana huwa ta’ 352 000 membru tal-persunal. Biex tnaqqas l-ispejjeż tas-sostenn ta’ din il-forza, in-NATO qed tippjana li tnaqqas iċ-ċifri għal 228 500 sal-2017, jekk il-kundizzjonijiet ta’ sigurtà jippermettu. Madankollu, analisti³² jemmnu li fl-ambjent ta’ sigurtà 2015–2018 probabbli, l-Armata u l-Pulizija Afgana se jkunu jeħtieġu forza tas-sigurtà totali ta’ madwar 373 000 membru tal-persunal.

63

Skont is-SEAE³³, 86 % tal-baġit tal-Ministeru tal-Intern u l-Pulizija Nazzjonali huwa pprovdut minn donaturi internazzjonali, li jagħmel is-sostenibbiltà tas-settur tal-attivitajiet tal-pulizija kollha kemm hi dipendenti ħafna mill-appoġġ mill-komunità internazzjonali.

64

Attivitajiet ta’ taħriġ jistgħu jkunu mistennija li jkunu sostenibbli fit-terminu medju, dment li l-kundizzjonijiet lokali ma jmorrux sostanzjalment għall-agħar. L-EUPOL għamlet sforz serju biex tinvolvi t-tmexxija Afgana progressivament fl-iżviluppar ta’ korsijiet ta’ taħriġ u l-maniġġar tal-kulleġġi tal-pulizija. B’riżultat ta’ dan, għalkemm l-EUPOL għadha involuta fil-monitoraġġ tat-taħriġ ipprovdut fil-kulleġġi, fil-biċċa l-kbira l-awtoritajiet Afgani ħadu r-responsabbiltà tal-ippjanar, it-tmexxija u s-segwitu tal-attivitajiet ta’ taħriġ. Madankollu, is-sostenibbiltà tal-taħriġ fil-biċċa l-kbira tiddependi mill-iżviluppar ulterjuri ta’ sjieda ġenwina min-naħa tal-awtoritajiet Afgani. L-awditu sab li, sakemm il-kapaċità amministrattiva u l-awtonomija finanzjarja tal-kulleġġi tal-pulizija ma jiġux rinforzati, is-sostenibbiltà, fuq terminu twil, tal-attivitajiet tal-kulleġġ se tkun ipperikolata. Minkejja l-iffirmar ta’ Memorandum ta’ Qbil li fih huwa qabel li jħallas l-ispejjeż operazzjonali għat-tmexxija taż-żewġ kulleġġi³⁴, il-Ministeru tal-Intern qed iżomm lura milli jalloka biżżejjed riżorsi finanzjarji, li jwassal għal diffikultajiet fil-maniġġar tal-loġistika u l-ispejjeż operazzjonali meħtieġa.

65

Is-sostenibbiltà tal-eżiti tal-attivitajiet u l-proġetti ta’ monitoraġġ tal-EUPOL hija wkoll dipendenti ħafna mis-sjieda Afgana, l-iżvilupp ta’ sinerġiji fost id-diversi attivitajiet, u finalment fuq sforzi ta’ segwitu u evalwazzjoni. L-awditu sab li dawn il-kwistjonijiet ma tqisux biżżejjed fil-pjanijiet ta’ mentoring jew ġew sistematikament indirizzati fl-istadji bikrin tal-ippjanar tal-attivitajiet.

Legat tal-EUPOL: eliminazzjoni — — xi jmiss?

66

Il-Qorti eżaminat jekk is-SEAE u l-Kummissjoni ħejjewx b’mod adegwat l-eliminazzjoni tal-EUPOL skont pjan komprensiv li, l-ewwel nett jieħu inkunsiderazzjoni l-istrateġija kumplessiva tal-UE u ta’ atturi/donaturi oħra u t-tieni nett, jindirizza kwistjonijiet relatati mal-likwidazzjoni tal-assi.

L-ippjanar ta’ strateġija ta’ ħruġ huwa avvanzat sew, iżda jinħtieġ xogħol ulterjuri

67

F’Ġunju 2013, is-SEAE u l-Kummissjoni pproduċew dokument ta’ ħidma konġunt tal-persunal³⁵ li fih ippreżentaw l-attivitajiet tal-UE u l-isfidi relatati li jibqa’, kif ukoll għadd ta’ għażliet li għandhom jitqiesu għall-appoġġ mill-UE wara l-2014. F’Diċembru 2013, is-SEAE ħareġ analiżi strateġika³⁶, li essenzjalment kienet sinteżi tal-awtovalutazzjoni mwettqa mill-EUPOL f’Novembru 2013³⁷. Il-missjoni vvalutat li, sa tmiem l-2014, ir-rata medja ta’ implimentazzjoni għal indikaturi oġġettivament verifikabbli setgħet tkun mistennija li tkun ta’ 60 %³⁸. Rigward il-progress li sar mill-Pulizija Nazzjonali, il-valutazzjoni kkonkludiet li wħud mill-kompiti mwettqa taħt it-tliet linji ta’ operazzjoni tal-EUPOL jistgħu jiġu trasferiti lill-awtoritajiet Afgani, b’mod partikolari attivitajiet relatati mat-taħriġ iżda, il-biċċa l-kbira minnhom, il-korpi tal-UE jew atturi oħra, għandhom jeħduhom f’idejhom jew jużawhom bħala bażi.

68

F’Ġunju 2014, il-Kunsill impenja ruħu³⁹ biex jestendi l-mandat tal-EUROPOL sa tmien l-2016. Huwa tenna wkoll l-impenn tal-UE lejn approċċ komprensiv, inkluż pjan ta’ implimentazzjoni li għandu jiġu segwit kemm mill-istituzzjonijiet tal-UE kif ukoll mill-Istati Membri.

69

F’dan il-kuntest, fit-23 ta’ Ġunju 2014, il-Kap tad-Delegazzjoni tal-UE f’Kabul (ukoll ir-Rappreżentant Speċjali tal-UE għall-Afganistan) u l-Kap tal-EUPOL ipproduċew dokument konġunt⁴⁰ dwar ir-rinforzar tal-uffiċċju tar-Rappreżentant Speċjali tal-UE bil-ħsieb li l-kisbiet tal-EUPOL jintużaw bħala bażi fis-setturi tal-ġustizzja u tal-istat tad-dritt. Id-dokument identifika oqsma li fihom l-uffiċċju tar-Rappreżentant Speċjali tal-UE jista’ jkun involut wara tmiem il-mandat tal-EUPOL. Il-proposta prinċipali kienet tikkonċerna l-assenjar lil għadd ta’ esperti internazzjonali u nazzjonali ta’ dmirijiet limitati għal-livell ta’ djalogu strateġiku/politiku.

70

B’mod parallel, fil-Programm Indikattiv Pluriennali għall-2014-2020, is-SEAE u l-Kummissjoni pproponew l-attivitajiet tal-pulizija u l-istat tad-dritt bħala wieħed minn erba’ setturi fokali. L-awditu enfasizza żewġ tħassibiet ewlenin b’rabta ma’ dan id-dokument ta’ ppjanar. L-ewwel nett, għalkemm il-Programm Indikattiv Pluriennali bid-dritt jgħid li l-UE tista’ tibni fuq il-pedament stabbilit mill-Missjoni tal-PSDK (EUPOL) fis-settur, l-indikaturi tar-riżultati proposti mhumiex relatati mal-eżiti tal-attivitajiet tal-pulizija ċivili tal-EUPOL, iżda minflok huma fil-biċċa l-kbira influwenzati minn fatturi esterni (bħas-sitwazzjoni ta’ sigurtà u l-kunflitt militari). Pereżempju, l-indikatur “għadd ta’ mwiet f’kunflitt armat - diżgrazzji ċivili” huwa mezz ġeneriku ħafna biex jitkejjel ir-riżultat mistenni ta’ rinforzar tal-”kapaċità tal-Pulizija Afgana biex issostni u żżomm is-sigurtà fl-Afganistan”. Wieħed jista’ jargumenta li mwiet f’kunflitti armati jirriżultaw ukoll kuljum minn operazzjonijiet prinċipalment militari li jistgħu jkomplu jeżistu fl-Afganistan fil-futur u ma jikkostitwixxux indikatur preċiż tal-kapaċità tal-Pulizija Nazzjonali fir-rigward tal-attivitajiet tal-pulizija ċivili.

71

It-tieni nett, fil-prinċipju s-SEAE għandu alternattivi limitati għall-finanzjament tal-għajnuna għall-iżvilupp lill-Afganistan għall-perjodu li ġej. Min-naħa l-waħda, fil-preżent, l-użu tal-istrument ta’ appoġġ baġitarju ma jistax ikun għażla għall-Afganistan. Min-naħa l-oħra, is-SEAE jqis li l-approċċ ibbażat fuq il-proġetti mhuwiex l-aħjar wieħed minħabba d-diffikultajiet fis-sejba ta’ benefiċjarji u minħabba l-piż amministrattiv sinifikanti tal-maniġġar ta’ proġetti. Għalhekk, is-SEAE għandha l-intenzjoni tuża fondi fiduċjarji, b’mod predominanti l-LOTFA⁴¹, bħala strument preferut fis-settur tal-istat tad-dritt fl-Afganistan. Madankollu, l-użu tal-LOTFA bħala l-istrument prinċipali għall-finanzjament tas-settur tal-istat tad-dritt Afgan ikun jinvolvi żewġ nuqqasijiet li jridu jittieħdu inkunsiderazzjoni: (a) fil-passat, il-LOFTA ġie kkritikat b’mod qawwi għall-maniġġar skorrett tal-fondi u n-nuqqas ta’ trasparenza mid-donaturi kollha involuti - inkluża l-UE, li ddeċidiet li temporanjament tissospendi l-pagamenti tagħha għall-fond, u (b) sa issa, il-LOFTA kellu esperjenza limitata ħafna tal-bini ta’ kapaċità fis-settur. Għalkemm fl-2011, il-Fażi IV tal-LOTFA kienet tinkludi pilastru dwar l-iżvilupp tal-kapaċità tal-attivitajiet tal-pulizija ċivili, matul il-ħajja tiegħu, il-fond fiduċjarju ntuża kważi esklussivament bħala mekkaniżmu tal-pagi. Pereżempju, fl-2013 minn baġit ta’ USD 524 miljun, ammont ta’ USD 506 miljun kien jikkonċerna salarji tal-pulizija. Fil-fatt, inqas minn 3.5 % ġew impenjati fuq il-bini ta’ kapaċità u proġetti oħra. Anke fil-każ li, fil-futur jiżdied il-proporzjon tal-baġit tal-bini ta’ kapaċità fil-LOTFA jiżdied, il-fond jibqa’ strutturat madwar il-kopertura tal-ispiża operazzjonali tal-pulizija nazzjonali aktar milli l-bini ta’ kapaċità.

Likwidazzjoni: jinħtieġ approċċ ikkoordinat u strutturat

72

Is-SEAE u l-Kummissjoni żviluppaw proċedura u linji gwida għall-għeluq tal-operazzjonijiet tal-PESK. Skont dawn il-linji gwida, l-EUPOL ma għandhiex għalfejn tippreżenta pjanijiet ta’ għeluq, għall-approvazzjoni mill-Kummissjoni, sa tliet xhur qabel it-tmiem tal-operazzjonijiet taħt il-mandat tagħha. Il-preżentazzjoni daqshekk tard ta’ dawn id-dokumenti tinvolvi riskji. Il-perjodu bejn l-2014 u tmiem l-2016 se jkun importanti ħafna għal żewġ raġunijiet. L-ewwel nett, il-missjoni se tonqos fl-għadd tal-impjegati b’mod konsiderevoli matul l-2015 u l-2016. Kif indikat ukoll wkoll mis-Servizz tal-Awditjar Intern⁴² tal-Kummissjoni Ewropea, it-tnaqqis fl-għadd tal-impjegati tal-missjoni minħabba l-eliminazzjoni jinvolvi riskju akbar għall-ambjent ta’ kontroll — prinċipalment minħabba t-tnaqqis tal-persunal f’funzjonijiet ewlenin ta’ kontroll, l-iskoraġġiment tal-persunal, it-telf tal-kompetenza u l-pressjoni biex il-baġit tal-akkwisti li jibqa’ jintnefaq qabel tmiem il-mandat. It-tieni nett, il-valur tal-assi involuti huwa konsiderevoli. Għaldaqstant, huwa importanti li l-ippjanar ta’ likwidazzjoni tal-EUPOL għandu jiġi kkoordinat b’mod xieraq u jibda sew minn qabel⁴³.

73

L-EUPOL tuża kontabbiltà bbażata fuq il-flus kontanti; l-assi tagħha, ivvalutati għall-prezz tal-akkwiżizzjoni, jammontaw għal total ta’ EUR 49.6 miljun. F’termini ta’ valur, l-assi l-aktar importanti tagħha huma vetturi blindati (EUR 25.2 miljun) u t-tagħmir għall-komunikazzjoni tal-IT u tas-sigurtà (EUR 15.4 miljun) segwit mill-binjiet fil-kumpless tal-EUPOL (EUR 4.8 miljun). Ovvjament, il-preżentazzjoni ta’ assi ta’ dan it-tip (karozzi, IT, eċċ.) għall-prezzijiet tal-akkwżizzjoni ma tirriflettix il-valur reali tagħhom.

74

Skont id-data tal-inventarju tal-EUPOL hemm 146⁴⁴ vettura blindata fl-Afganistan, li minnhom ftit biss kienu qed jintużaw. Il-kilometraġġ medju ta’ dawn il-vetturi kien ta’ 22 700 km. L-inventarju tal-EUPOL jikklassifika biss 7 vetturi bħala “mhux operazzjonali” u 11 bħala “użati”. Il-bqija huma jew “f’kundizzjoni tajba” jew inkella “ġodda”.

75

L-EUPOL hija responsabbli għall-esplorazzjoni tad-diversi possibbiltajiet għat-trasferiment ta’ vetturi lil korpi tal-UE jew lil ambaxxati tal-Istati Membri, jew biex jingħataw b’donazzjoni lil organzizazzjonijiet internazzjonali oħra skjerati fl-Afganistan. Hija wkoll responsabbli għat-twettiq tal-proċeduri amministrattivi għall-esportazzjoni ta’ assi li ma jistgħux jiġu trasferiti fi ħdan l-Afganistan. Għalhekk, huwa essenjali, li s-CPCC taħdem mill-qrib mal-missjoni - u ħafna minn qabel tmiem il-mandat - biex tiżgura li l-assi jintremew mingħajr xkiel u ma jakkumulawx, b’mod li jinvolvi riskji.

76

L-awditu sab li, għalkemm hemm koordinazzjoni bejn id-dipartimenti rilevanti tal-UE (is-CPCC u l-FPI), huma ma qablux dwar regoli komuni, proattivi u komprensivi bi rwoli u responsabbiltajiet definiti b’mod ċar.

9Il-Kunsill tal-Unjoni Ewropea, Report on the Fact Finding Mission on possible ESDP Mission to Afghanistan (Rapport dwar il-Missjoni ta’ Tiftix tal-Fatti dwar Missjoni possibbli tal-PESD fl-Afganistan), it-18 ta’ Diċembru 2006.

10Iċ-Ċentru għar-Riforma Ewropea, Policy Brief (Nota ta’ Politika), April 2010.

11Mill-34 provinċja b’kollox.

12CPCC 13077/11, EUPOL Afghanistan operational assessment report (Rapport ta’ valutazzjoni operazzjonali tal-EUPOL Afganistan, il-11 ta’ Ottubru 2011.

13L-Azzjoni Konġunta li tistabbilixxi l-missjoni tal-EUPOL stipulat li: “Il-Kunsill u l-Kummissjoni għandhom jiżguraw, kull wieħed skont is-setgħat rispettivi tiegħu, konsistenza bejn l-implimentazzjoni ta’ din l-Azzjoni Konġunta u l-attivitajiet esterni tal-Komunità skont l-Artikolu 3 tat-Trattat. Il-Kunsill u l-Kummissjoni għandhom jikkooperaw għal dan l-għan”.

14Franza, l-Italja, in-Netherlands, il-Portugall, il-Polonja u Spanja.

15Il-Forza tal-Ġendarmerija Ewropea (EUROGENDFOR) hija forza tal-pulizija multinazzjonali kostitwita biss minn elementi tal-forzi tal-pulizija bi status militari. L-EGF kienet tiffoka fil-biċċa l-kbira fuq it-taħriġ u l-konsulenza. Għalkemm l-esperti tagħha kienu parti mill-missjonijiet nazzjonali, huma wettqu l-kompiti tagħhom taħt il-linja ta’ kmand NTM-A. L-iskjerament tal-missjoni tal-EGF laħaq il-quċċata f’ammont ta’ 400 membru tal-persunal f’Mejju 2011 u ilu jonqos minn dak iż-żmien ‘il hawn.

16L-NTM-A wettqet inizjattiva fuq skala kbira ta’ taħriġ tal-pulizija li kienet speċifikament imfassla għas-sitwazzjoni ta’ sigurtà fuq il-post. Fi tmiem l-2011, l-NTM-A kienet qed topera 23 sit ta’ taħriġ fl-Afganistan, b’persunal ta’ 778 ħarrieġ u 2 825 kuntrattur li kienu jipprovdu servizzi ta’ appoġġ.

17L-EUPOL kienet kontributur kbir għall-Bord Internazzjonali għall-Koordinazzjoni tal-Pulizija tal-Afganistan (IPCB) pereżempju billi żgurat il-funzjonament tas-Segretarjat tal-IPCB. L-IPCB ġie stabbilit fl-2007 bl-għan li jaġixxi bħala l-korp internazzjonali prinċipali għall-koordinazzjoni ta’ organizzazzjonijiet internazzjonali relatati mal-pulizija.

18B’mod partikolari, saret enfasi fuq l-iżviluppar tal-kapaċità ta’ tagħrif sigriet u ta’ dik investigattiva kriminali.

19It-”Ten-Year Vision” (Viżjoni ta’ Għaxar Snin) huwa dokument prodott mill-Ministeru tal-Intern Afgan, li ssettja għanijiet strateġiċi u jiddeskrivi l-istat mixtieq tal-Pulizija Afgana f’10 snin.

20Outputs huma l-beni u s-servizzi li attività jew proġett jipproduċu, u eżiti huma l-benefiċċju għal grupp fil-mira bħala konsegwenza tal-output tal-attività jew tal-proġett.

21Madankollu, bħalissa din l-għodda tiġi applikata minn missjonijiet oħra tal-PSDK.

22Għal aspetti baġitarji relatati mal-implimentazzjoni tal-missjoni.

23Id-Deċiżjoni tal-Kunsill 2012/698/PESK tat-13 ta’ Novembru 2012 dwar l-istabbiliment ta’ maħżen għal missjonijiet ta’ maniġġar ta’ kriżijiet ċivili (ĠU L 314, 14.11.2012, p. 25) immirata lejn l-iżgurar tal-iskjerament rapidu ta’ tagħmir għal missjonijiet eżistenti u futuri ta’ maniġġar ta’ kriżijiet ċivili, it-tisħiħ tal-kapaċitajiet tal-Unjoni, b’mod partikolari billi tfittex li tiżgura aċċess rapidu u kontinwu għal assi essenzjali.

24Il-kriterji użati fil-valutazzjoni huma bbażati fuq indikaturi tal-EUPOL dwar it-twettiq tal-mandat u, sa fejn possibbli, dwar stħarriġ eżistenti tal-partijiet terzi fuq il-perċezzjoni tal-pubbliku fir-rigward tal-Pulizija Nazzjonali Afgana.

25Fl-2012, inqatlu 57 prosekutur.

26Għall-Kulleġġ tal-Persunal tal-Pulizija u l-Kulleġġ tal-Maniġġar tal-Kriminalità.

27Ir-Regolament (KE) Nru 1717/2006 tal-Parlament Ewropew u tal-Kunsill tal-15 ta’ Novembru 2006 li jistabbilixxi Strument għall-Istabbiltà (ĠU L 327, 24.11.2006, p. 1).

28Skont l-istatistika tal-EUPOL, iż-żmien medju tal-iskjerament ta’ mentor tal-EUPOL kien 12.5 xhur matul il-perjodu 2008-2013.

29Billi l-bidliet metodoloġiċi ġew introdotti relattivament reċentement, il-Qorti għadha ma tistax tivvaluta l-effettività tagħhom.

30Fir-Rapport Speċjali Nru 18/2012 ”L-assistenza tal-Unjoni Ewropea lill-Kosovo relatata mal-istat tad-dritt”, il-Qorti rrakkomandat li s-SEAE u l-Kummissjoni għandhom jirrevedu (janalizzaw) il-proċeduri ta’ akkwist biex jiżguraw li dawn jirrispondu għall-ħtiġijiet operazzjonali tal-missjoni tal-PSDK (http://eca.europa.eu).

31Is-SEAE, Strategic review of EUPOL Afghanistan (Analiżi strateġika tal-EUPOL Afganistan), it-13 ta’ Diċembru 2013.

32Iċ-Ċentru tal-Analiżijiet Navali, Independent Assessment of the Afghan National Security Forces (Valutazzjoni Indipendenti tal-Forzi tas-Sigurtà Nazzjonali Afgani), Washington, Jannar 2014.

33Is-SEAE, Revised Concept of Operations for EUPOL Afghanistan (Kunċett Rivedut ta’ Operazzjonijiet għall-EUPOL Afganistan, Ġunju 2014.

34Il-Kulleġġ ta’ Taħriġ tal-Persunal tal-Pulizija u l-Kulleġġ tal-Maniġġar tal-Kriminalità.

35Is-SEAE, EU action to support efforts in strengthening civilian policing and rule of law post 2014 (Azzjoni tal-UE biex tappoġġa l-isforzi fit-tisħiħ tal-attivitajiet tal-pulizija ċivili u l-istat tad-dritt wara l-2014), l-14 ta’ Ġunju 2013.

36Is-SEAE, Strategic review of EUPOL Afghanistan (Analiżi strateġika tal-EUPOL Afganistan), it-13 ta’ Diċembru 2013.

37L-EUPOL, CMPD tasking paper (Dokument ta’ kompiti tas-CMPD), il-11 ta’ Novembru 2013.

38Skont id-dokument, fi tmiem l-2014 ir-rata ta’ implimentazzjoni għall-objettivi u l-kompiti huwa mistennija li tkun medja ta’ 60 % u li tvarja minn 31 % sa 85 %.

39Il-Kunsill tal-Unjoni Ewropea, Il-konklużjonijiet tal-Kunsill dwar l-Afganistan, it-23 ta’ Ġunju 2014. Il-mandat tal-EUPOL ġie uffiċjalment estiż fis-17 ta’ Diċembru 2014 bid-Deċiżjoni tal-Kunsill 2014/922/PESK.

40‘Reinforcement of the EU Special Representative Office with a view of building upon EUPOL Afghanistan achievements in the sectors of Justice and rule of law (Rinforzar tal-Uffiċċju tar-Rappreżentant Speċjali tal-UE bil-ħsieb li l-kisbiet tal-EUPOL Afganistan jintużaw bħala bażi fis-setturi tal-Ġustizzja u tal-istat tad-dritt), it-23 ta’ Ġunju 2014.

41Il-LOTFA huwa fond fiduċjarju stabbilit mill-UNDP fl-2002. Huwa ntuża kważi esklussivament bħala mekkaniżmu għall-koordinazzjoni ta’ kontribuzzjonijiet mingħand donaturi għall-pagment ta’ salarji tal-Pulizija Nazzjonali Afgana.

42Ir-Rapport tas-Servizz tal-Awditjar Intern dwar l-FPI – Strateġija ta’ Kontroll 24/07/2014.

43Diġà f’Settembru 2013, l-EUPOL kisbet l-approvazzjoni tal-FPI biex tbigħ żewġ ġeneraturi tal-enerġija użati, u hija tat b’donazzjoni wkoll sitt vetturi lid-delegazzjoni tal-UE u tnejn lill-uffiċċju tad-Direttorat Ġenerali għall-Għajnuna Umanitarja u l-Protezzjoni Ċivili fl-Afganistan.

44Inxtraw 19-il karozza fl-2006, 1 fl-2007, 124 fl-2008 u 10 fl-2012.

Konklużjonijiet u rakkomandazzjonijiet

77

L-Unjoni Ewropea rnexxielha tistabbilixxi missjoni tal-pulizija ċivili Ewropea fl-Afganistan f’ambjent partikolarment insigur u diffiċli. Wara bidu diffiċli, l-EUPOL ġiet gradwalment rikonoxxuta minn atturi oħra għall-kompetenza tagħha u l-kontribut sinifikanti tagħha għar-riforma tas-settur tal-pulizija, li għadha għaddejja.

78

Il-Qorti sabet li l-EUPOL kienet parzjalment effettiva fit-twettiq tal-mandat tagħha. It-titjib kien aktar notevoli fi tnejn mit-tliet linji prinċipali ta’ operazzjoni tal-EUPOL. Fir-rigward tal-attivitajiet tagħha, fil-biċċa l-kbira l-EUPOL irnexxiet fit-taħriġ iżda imhux daqshekk fil-mentoring u l-konsulenza. Il-proġetti kellhom kontribut limitat għall-objettivi tal-missjoni. Filwaqt li fatturi esterni jistgħu jipprovdu xi spjegazzjoni għal dan, nuqqasijiet oħra jistgħu jiġu attribwiti għall-EUPOL infisha.

79

Fil-qasam tal-ippjanar, il-mandat tal-EUPOL kien ippreċedut minn valutazzjoni bir-reqqa tal-ħtiġijiet Afgani. L-objettivi ġew allinjati mal-Patt għall-Afganistan tal-2006 u l-prijoritajiet stipulati fl-Istrateġija Afgana għall-Iżvilupp Nazzjonali.

80

Il-mandat, li kellu jipprovdi servizzi ta’ konsulenza strateġika lill-gradi ogħla tal-ġerarkija tal-pulizija fil-qasam tal-attivitajiet tal-pulizija b’rabtiet mal-istat usa’ tad-dritt, żgura valur miżjud tal-UE billi pprovda element kostitwenti li sa issa kien nieqes mill-isforzi internazzjonali li kienu qed isiru f’dak iż-żmien. Madankollu, l-EUPOL iffaċċjat kompitu iebes fit-twettiq tal-mandat tagħha minħabba n-nuqqas kważi komplet ta’ forza tal-pulizija li tiffunzjona, rati għoljin ta’ illiteriżmu u korruzzjoni mifruxa.

81

L-iskjerament tal-missjoni kien miżgħud b’diffikultajiet u l-EUPOL batiet minn limitazzjonijiet inerenti relatati mar-reklutaġġġ tal-persunal u problemi loġistiċi. L-Istati Membri sabuha diffiċli biex ifornu persunal kwalifikat f’għedud biżżejjed u dan wassal għal dewmien serju fil-kisba tas-saħħa operazzjonali meħtieġa. L-iskjerament fil-provinċji kien daqstant ieħor ikkumplikat, prinċipalment minħabba kwistjonijiet loġistiċi u insigurtà. Fil-biċċa l-kbira mill-provinċji, l-EUPOL ma setgħetx tiskjera persunal biżżejjed biex tiżgura t-twettiq xieraq tal-mandat tagħha (ara l-paragrafi 11 sa 21).

Rakkomandazzjoni 1

Is-SEAE għandu jaħdem mal-Istati Membri biex jiżgura li l-missjonijiet futuri tal-PSDK jirċievu biżżejjed riżorsi loġistiċi, tekniċi u umani biex ikunu jistgħu joperaw b’kapaċità awtorizzata kważi sħiħa.

82

Fir-rigward tal-koordinazzjoni, l-EUPOL ma rnexxilhiex tiġbor flimkien l-atturi Ewropej kollha taħt qafas Ewropew uniku biex ittejjeb l-attivitajiet tal-pulizija Afgana; hija ffaċċjat ukoll kompetizzjoni minn missjonijiet bilaterali Ewropej oħra u sforzi Ewropej u internazzjonali oħra, bħall-EGF. Madankollu, l-EUPOL għamlet sforz qalbieni u kellha rwol importanti biex tgħin fil-promozzjoni ta’ kooperazzjoni mal-Istati Membri tal-UE u hija ġenwinament fittxet li tippromwovi kooperazzjoni internazzjonali usa’.

83

Il-koordinazzjoni fost id-diversi korpi tal-UE kienet inizjalment fqira. Madankollu, fl-2011 l-istrateġija tal-Kunsill u l-ħolqien tas-SEAE ħejjew it-triq għal koordinazzjoni mtejba li tinvolvi l-Istati Membri, is-SEAE, il-Kummissjoni, ir-Rappreżentant Speċjali tal-UE fl-Afganistan, id-delegazzjoni tal-UE f’Kabul u l-EUPOL.

84

Il-finanzjament komparattivament limitat u l-għadd tal-persunal tal-EUPOL kienu jfissru li kien diffiċli, speċjalment fl-istadji bikrin tal-missjoni, li hija tinstema’ fost atturi kbar bħall-NTM-A li hija mmexxija min-NATO. Atturi internazzjonali ma ridux jiġu kkoordinati mill-IPCB, li kien appoġġat mill-EUPOL. Għalhekk, fil-biċċa l-kbira l-IPCB ma rnexxilux itejjeb il-koordinazzjoni u s-sorveljanza fis-settur. Madankollu, fl-aħħar ftit snin, il-koordinazzjoni mal-atturi internazzjonali prinċipali ttejbet b’mod konsiderevoli (ara l-paragrafi 23 sa 30).

85

Fil-qasam tal-appoġġ operazzjonali u l-gwida mill-kwartieri ġenerali, il-Qorti sabet li l-Istati Membri tal-UE u s-SEAE kienu raġonevolment flessibbli fil-proposti tagħhom ta’ reviżjonijiet għall-mandat tal-EUPOL u fl-adattament tiegħu għas-sitwazzjoni u l-ħtiġijiet li qed jinbidlu. Qabel l-2013, l-arranġamenti u l-indikaturi tal-ippjanar operazzjonali ma kinux kompletament adatti għat-tmexxija tal-missjoni b’mod effiċjenti. Madankollu, mill-2013 ‘il hawn, dawn il-kwistjonijiet ġew indirizzati b’mod estensiv. Ir-rappurtar tal-EUPOL jissodisfa rekwiżiti bażiċi tal-obbligu ta’ rendikont, għalkemm l-indikaturi tar-riżultati jistgħu jiġu rfinati aktar. Il-gwida mill-kwartieri ġenerali ttejbet matul iż-żmien. Is-SEAE u l-Kummissjoni qed jeżaminaw modi kif għandhom jiġu ċentralizzati ċerti funzjonijiet ta’ appoġġ permezz tal-istabbiliment ta’ ċentru għas-servizzi kondiviżi, maħżen tal-PSDK għall-missjonijiet kollha li għadhom għaddejjin u funzjoni ċentralizzata tal-IT (ara l-paragrafi 32 sa 41).

Rakkomandazzjoni 2

Is-SEAE u l-Kummissjoni għandhom jiżviluppaw funzjonijiet ta’ appoġġ biex jassistu bl-iskjerament rapidu, effiċjenti u konsistenti tal-missjonijiet tal-PSDK. Il-miżuri għandhom jinvolvu:

(a)taħriġ ta’ qabel l-iskjerament għall-persunal kollu dwar proċeduri u politiki tal-UE;

(b)linji gwida komprensivi dwar kompiti operazzjonali (bħal valutazzjonijiet tal-ħtiġijiet, ippjanar u monitoraġġ tal-kompiti u rappurtar) u linji gwida f’oqsma amministrattivi (bħat-teknoloġija tal-informatika, il-maniġġar tal-finanzi u tal-assi u r-riżorsi umani) filwaqt li jagħmlu użu massimu tat-tagħlimiet misluta minn missjonijiet preċedenti;

(c)it-twaqqif, fuq bażi ta’ kostijiet-benefiċċji, ta’ ċentru għas-servizzi kondiviżi għall-missjonijiet kollha tal-PSDK, u l-ottimizzazzjoni tal-użu tal-maħżen tal-PSDK għall-maniġġar tal-assi ta’ missjonijiet li għadhom għaddejjin.

86

Fir-rigward tar-riżultati miksuba u l-potenzjal tagħhom għas-sostenibbiltà, l-awditu sab li l-Pulizija Nazzjonali għamlet progress f’termini tal-irbiħ tal-fiduċja pubblika, iżda għad hemm dgħufijiet sistemiċi. It-titjib kien aktar notevoli fl-ewwel tnejn mit-tliet linji ta’ operazzjoni tal-EUPOL: il-Linja ta’ Operazzjoni 1 (it-tmexxija ‘l quddiem tar-riforma istituzzjonali tal-Ministeru tal-Intern) u l-Linja ta’ Operazzjoni 2 (il-professjonar tal-Pulizija Nazzjonali). Il-Linja ta’ Operazzjoni 3 (il-konnessjoni tal-Pulizija Nazzjonali mas-sistema usa’ tal-ġustizzja) kienet il-qasam l-aktar ta’ sfida u rat l-inqas progress. Il-Qorti eżaminat ukoll ir-riżultati tal-EUPOL skont it-tip ta’ attività u sabet li fil-biċċa l-kbira l-EUPOL irnexxiet f’attivitajiet relatati mat-taħriġ iżda imhux daqshekk fil-mentoring u l-konsulenza. Il-proġetti ma segwewx l-istruttura tal-qafas loġiku u ma kinux marbuta biżżejjed ma’ attivitajiet oħra biex jinħolqu sinerġiji (ara l-paragrafi 43 sa 60).

Rakkomandazzjoni 3

Is-SEAE u l-missjonijiet tal-PSDK għandhom jaħdmu flimkien biex itejbu aktar l-effettività ta’ kull attività:

Taħriġ

(a)l-approċċ ta’ “ħarreġ lill-ħarrieġ” wera l-mertu tiegħu u għandu jkun il-mod preferut ta’ taħriġ f’ċirkustanzi diffiċli, u b’hekk jiġu żgurati s-sjieda u s-sostenibbiltà;

(b)filwaqt li jirrispettaw il-valuri tal-UE, il-kurrikuli għandhom jieħdu aktar kont tal-kultura, id-drawwiet u r-reliġjon lokali u jinkludu eżempji prattiċi mill-ħajja ta’ kuljum fil-pajjiż.

Monitoraġġ/mentoring/konsulenza

(c)il-missjoni għandha perjodikament twettaq evalwazzjoni sistematika u komprensiva tar-riżultati miksuba mill-attivitajiet ta’ mentoring u ta’ konsulenza;

(d)il-proċedura tal-għażla tal-mentees għandha tkun ibbażata fuq valutazzjoni tal-ħtiġijiet li tkun dokumentata b’mod xieraq fil-fajls tal-mentoring. Ir-reġistri tal-mentoring għandhom ikunu standardizzati, strutturati madwar stadji importanti marbuta biż-żmien u sistematikament miżmuma mill-mentors;

(e)fid-dawl tar-rotazzjoni regolari tal-persunal sekondat, għandhom jiġu stabbiliti proċeduri ċari u konsistenti ta’ handover biex tiġi żgurata l-kontinwazzjoni bla xkiel tal-attività u biex jiġu evitati lakuni u digressjonijiet li jistgħu jipperikolaw ir-relazzjoni tal-mentoring.

Proġetti

(f)fit-tfassil ta’ proġetti, il-missjonijiet tal-PSDK għandhom jiżguraw li jsegwu l-qafas loġiku, joħolqu sinerġiji ma’ attivitajiet ta’ mentoring u jikkontribwixxu għat-twettiq tal-objettivi tal-missjoni permezz ta’ rabta b’saħħitha ma’ stadji importanti individwali tal-PIM.

87

Is-sostenibbiltà tas-settur tas-sigurtà fl-Afganistan tiddependi minn appoġġ mill-komunità internazzjonali u tiffaċċja sfidi sinifikanti. Il-prerekwiżiti għal forza tal-pulizija sostenibbli għadhom ma ġewx stabbiliti. Għalhekk, is-sostenibbiltà, fuq terminu twil, tal-eżiti ta’ taħriġ u mentoring tal-EUPOL tinsab f’riskju (ara l-paragrafi 61 sa 65).

Rakkomandazzjoni 4

Sabiex itejjeb is-sostenibbiltà tal-eżiti tal-missjonijiet tal-PSDK, is-SEAE għandu jiżgura li aspetti ta’ sostenibbiltà jiġu inkorporati fl-ippjanar operazzjonali tal-attivitajiet kollha tal-missjonijiet billi jivvaluta sistematikament il-ħtiġijiet u l-kapaċità lokali għas-sostenn tal-eżiti.

88

L-EUPOL ħejjiet pjan komprensiv għall-eliminazzjoni tal-attivitajiet tagħha sa tmiem l-2016. Madankollu, hemm tħassib dwar jekk l-arranġamenti fil-Programm Indikattiv Pluriennali għall-2014-2020 humiex se jippermettu lill-UE li tuża bħala bażi l-kisbiet tal-EUPOL wara l-2016. Hemm koordinazzjoni bejn id-dipartimenti rilevanti tal-UE, iżda ma qablux dwar regoli komuni u komprensivi li jiddefinixxu r-rwoli u r-responsabbiltajiet b’mod ċar. Fid-dawl tal-valur totali konsiderevoli tal-assi kkonċernati, il-proċeduri mhumiex ikkoordinati biżżejjed jew b’mod proattiv mill-kwartieri ġenerali (ara l-paragrafi 67 sa 76).

Rakkomandazzjoni 5

Biex jiġi żgurat li l-missjonijiet tal-PSDK jiġu eliminati u li l-assi relatati jiġu likwidati mingħajr xkiel:

(a)is-SEAE u l-Kummissjoni għandhom ifasslu strateġija komuni u komprensiva li tiddefinixxi r-rwoli u r-responsabbiltajiet għat-tnaqqis tal-persunal u l-għeluq tal-missjonijiet tal-PSDK. L-istrateġija tkun tipprevedi biżżejjed appoġġ għall-missjonijiet mill-kwartieri ġenerali u tkun tenfasizza miżuri għall-mitigazzjoni ta’ riskji speċifiċi inerenti fil-proċess ta’ tnaqqis tal-persunal u ta’ għeluq;

(b)is-SEAE u l-Kummissjoni għandhom jaħdmu mill-qrib mal-missjonijiet tal-PSDK ħafna minn qabel tmiem il-mandat, biex tiġi evitata l-akkumulazzjoni tal-assi b’mod li jinvolvi riskji finanzjarji.

Dan ir-Rapport ġie adottat mill-Awla III, immexxija mis-Sur Karel PINXTEN, Membru tal-Qorti tal-Awdituri, fil-Lussemburgu fil-laqgħa tagħha tad-19 ta’ Mejju 2015.

Għall-Qorti Ewropea tal-Awdituri

Vítor Manuel da SILVA CALDEIRA
President

Annessi

Anness I

Skeda ta’ żmien tal-EUPOL

Anness II

Impenji u żborżi tal-EUPOL skont il-perjodu baġitarju

Perjodu baġitarju
Impenji
(EUR)
Żborżi sal-31.12.2014
(EUR)
Rata ta’ implimentazzjoni

Ġunju 2007 – Novembru 2008
43 600 000
43 099 416
99 %

Diċembru 2008 – Mejju 2010
81 400 000
71 056 597
87 %

Ġunju 2010 – Lulju 2011
54 600 000
49 274 871
90 %

Awwissu 2011 – Lulju 2012
60 500 000
51 918 127
86 %

Awwissu 2012 – Mejju 2013
56 870 000
46 179 558
81 %

Ġunju 2013 – Diċembru 2014
95 433 790
84 645 305
89 %

Totali
392 403 790
346 173 874
88 %

Sors: L-EUPOL.

Anness III

Fajls analizzati tal-EUPOL rigward proġetti u attivitajiet ta’ mentoring

Proġetti

1
Appoġġ għall-Attivitajiet tal-Pulizija tal-Komunita - POL-14

2
Proġett Phoenix Kabul - 1.3.0.0

3
Proviżjonament ta’ sistema ta’ sorveljanza fil-Kwartieri Ġenerali tal-Pulizija f’Kabul - POL-13

4
Ristrutturar tal-Unità ta’ sorveljanza POL-8

5
Bażi ta’ data awtosostenibbli tat-Tashkeel - 1.2.2.0_26

6
Konferenza dwar l-ILP (attivitajiet tal-pulizija bbażati fuq tagħrif sigriet) - 2.1.2.0

7
Simpożju tal-ġlieda kontra l-korruzzjoni - ROL-6

8
Koordinazzjoni tal-Proġett tal-Pulizija u l-Prosekuturi (CoPP)

9
Ktejjeb dwar id-Drittijiet tat-Tfal - ROL-1

10
Drittijiet tat-Tfal u l-Ġuvenili fl-Investigazzjoni Kriminali - PC -09

11
Żieda fl-għadd ta’ Pulizija Nisa fil-Pulizija Nazzjonali Afgana (PNA) - POL 6

Mentoring

12
MO3 - Kap tad-Dipartiment tal-Investigazzjonijiet Kriminali, il-Ministeru tal-Intern

13
MO1, MO2 - Kmandant tal-Kulleġġ tal-Persunal tal-Pulizija

14
MO4 - Deputat Ministru tal-Amministrazzjoni tal-Ministeru tal-Intern

15
MO4 - Direttur tal-Unità tal-Ġlieda Kontra l-Korruzzjoni (ACU) fi ħdan l-Uffiċċju tal-Avukat Ġenerali

16
MO5 - Kap tad-Diviżjoni tal-Liġi Kriminali fid-Dipartiment Leġiżlattiv tal-Ministeru Afgan tal-Ġustizzja

17
MO6 - Kap tad-Dipartiment tad-Drittijiet tal-Bniedem, l-Ugwaljanza bejn is-Sessi u d-Drittijiet tat-Tfal

Anness IV

Uffiċċji fuq il-post tal-EUPOL mill-2007 sal-2014

Sors: L-EUROSTAT.

Risposti tal-Kummissjoni u tas-SEAE

Sommarju Eżekuttiv

IV

Il-kuntest inizjali ta’ istituzzjonijiet tal-ġustizzja u l-appoġġ internazzjonali kienu dgħajfa u limitati ħafna (meta mqabbla mal-appoġġ mogħti lill-Pulizija Nazzjonali Afgana u l-Ministeru tal-Intern).

Il-forniment ta’ taħriġ dirett intuża prinċipalment fl-ewwel snin tal-mandat tal-missjoni, kif ukoll appoġġ ta’ taħriġ għal min iħarreġ, li wkoll naqsu b’mod sinifikanti matul dawn l-aħħar snin. Għal diversi snin issa, l-EUPOL implimentat prinċipalment il-mandat tagħha billi tagħti pariri u gwida lill-kontropartijiet Afgani tagħha.

Is-SEAE jemmen li l-proġetti ġestiti miċ-Ċellula ta’ Proġetti tal-missjoni issa jirrappreżentaw għodda komplementari importanti biex il-Missjoni tilħaq l-għanijiet tagħha meta mqabbla ma’ allinjament insuffiċjenti matul l-ewwel snin tal-eżistenza taċ-Ċellula ta’ Proġett.

VI

L-EUPOL appoġġat bil-qawwa l-istabiliment u l-funzjonament tal-istrutturi ta’ koordinazzjoni internazzjonali, bħall-Bord Internazzjonali għall-Koordinazzjoni tal-Pulizija. Madankollu ma kienx fil-mandat tiegħu li jiġbor flimkien l-atturi kollha tal-UE taħt qafas Ewropew uniku.

VII

Matul l-aħħar snin, is-sistema ta’ rappurtar tal-EUPOL ġiet irfinuta u żviluppat minn mod aktar deskrittiv għal wieħed analitiku. Sa mill-2013, il-Missjoni għandha Indikaturi Oġġettivament Verifikabbli kemm għal progress tagħha stess kif ukoll għal dak Afgan.

IX & X

Il-pjani tal-EUPOL ta’ eliminazzjoni gradwali ġew żviluppati kemm jista’ jkun f’dan il-mument, u jikkunsidraw il-progress Afgan mistenni, l-eżistenza ta’ atturi internazzjonali/mekkaniżmi u l-iżvilupp.

Is-SEAE, f’kooperazzjoni mill-qrib mal-Kummissjoni, responsabbli għall-ġestjoni finanzjarja, u EUPOL kienu qed jivvalutaw kif jistgħu jiksbu l-aħjar valur għall-assi tal-EUPOL skont ir-Regolament Finanzjarju.

Osservazzjonijiet

16

Rigward il-problemi ta’ tmexxija, tabilħaqq il-Kap tal-Missjoni inbidel tliet darbiet, iżda dan għandu jiġi kkunsidrat bħala ċirkustanza eċċezzjonali u sfortunata.

28

Is-SEAE jemmen li l-mandat tal-EUPOL kien limitat għal ċerti oqsma (il-pulizija ċivili, riforma fil-Ministeru tal-Intern, il-ġustizzja kriminali.); il-missjoni għalhekk ma kellha l-ebda mandat li tmexxi (l-koordinazzjoni tal-) appoġġ ġenerali kollu tar-riforma/tisħiħ tal-Ministeru tal-Intern/il-Pulizija Nazzjonali Afgana. Atturi oħra, bħal NTM-A, kellhom ukoll leġittimità sħiħa biex jipprovdu appoġġ lill-awtoritajiet Afgani fl-ambitu tal-mandati rispettivi tagħhom. L-IPCB, ġie stabbilit biex jikkoordina l-appoġġ internazzjonali ġenerali tal-Pulizija Nazzjonali Afgana u l-Ministeru tal-Intern. Fl-ambitu tal-mandat tagħha, il-Missjoni kkoordinat tajjeb ħafna l-attivitajiet tagħha mal-Missjoni ta’ Taħriġ tan-NATO għall-Afganistan u ma’ atturi internazzjonali oħra.

36

L-EUPOL żviluppat u qed tuża mekkaniżmu ta’ monitoraġġ biex issegwi l-progress u tiddeċiedi dwar azzjonijiet korrettivi, jekk u fejn ikun hemm bżonnhom.

40

Gwida tal-PSDK hija msemmija bħala “gwida dwar kwistjonijiet orizzontali”. Wara li identifika dawn in-nuqqasijiet, is-SEAE qed jaħdem b’mod attiv biex jipprovdi gwida orizzontali aktar ċara lill-missjonijiet tal-PSDK fejn meqjus meħtieġ.

45

Tabilħaqq, is-settur tal-ġustizzja kriminali huwa tradizzjonalment dgħajjef ħafna, suġġett ta’ inqas appoġġ internazzjonali mill-Pulizija Nazzjonali Afgana jew il-Ministeru tal-Intern. Eżempji tal-kisbiet tal-EUPOL huma l-iżvilupp ta’ politiki u leġiżlazzjoni infurmati dwar id-drittijiet tal-bniedem (eż. il-Kodiċi Penali, il-Kodiċi tal-Proċedura Kriminali) u l-introduzzjoni ta’ taħriġ ta’ kooperazzjoni Pulizija/Prosekutur, li diġà qed taħdem bi sjieda sħiħa Afgana.

48

It-twaqqif tal-Kulleġġ tal-Persunal tal-Pulizija huwa eżempju tajjeb tal-użu tal-approċċ komprensiv fil-politika barranija tal-UE (koerenza, koordinazzjoni u komplementarjetà).

L-EUPOL ilha tappoġġa l-istituzzjonijiet ta’ taħriġ Afgani billi tkopri kwistjonijiet bħalma fil-fatt huma l-iżvilupp ta’ kurrikuli ta’ taħriġ, iżda wkoll, kemm il-Kulleġġ tal-Persunal tal-Pulizija kif ukoll il-ġestjoni u l-organizzazzjoni tal-Kulleġġ għall-Ġestjoni tal-Kriminalità, inklużi l-konnessjonijiet mal-politika tar-riżorsi umani/organizzazzjoni tal-PNA, kif ukoll l-appoġġ għall-Kmand ta’ Taħriġ Ġenerali fil-Kwartieri Ġenerali tal-PNA.

Il-Kulleġġ tal-Persunal tal-Pulizija u l-Kulleġġ tal-Ġestjoni tal-Kriminalità huma stabbiliti sew fl-istruttura tal-Kmand ta’ Taħriġ Ġenerali u saru istituzzjonijiet estremament effikaċi fihom infushom b’aktar minn 13,000 student Pulizija Nazzjonali Afgani li ggradwaw minn korsijiet ta’ taħriġ mill-aħħar tal-2010.

50

Il-proċess ta’ evalwazzjoni/valutazzjoni tal-EUPOL tjieb mill-introduzzjoni tal-hekk imsejħa Analiżijiet ta’ Nofs it-Terminu (Mid-Term Reviews) (magħrufa bħala Analiżijiet Trimestrali (Quarterly Reviews) wara l-introduzzjoni ta’ OPLAN rivedut fil-bidu tal-2015) kif ukoll l-Analiżijiet ta’ kull xahar fil-bidu tal-2014.

52

Il-Missjoni rnexxielha li tibgħat/tuża konsulenti/gwidi skont l-OPLAN tagħha u bi qbil mal-kontropartijiet Afgani tagħha. Analiżi tan-nuqqasijiet ta’ kapaċità Afgana li toħroġ mill-OPLAN (li hija stess hi bbażata fuq diskussjonijiet mal-awtoritajiet Afgani).

53

Waħda mill-kwistjonijiet l-aktar diffiċli hija li jinkiseb progress/impatt tanġibbli fir-rigward ta’ kwistjonijiet fil-livell strateġiku bħall-iżvilupp u l-ġestjoni tar-riżorsi umani tal-PNA jew l-integrazzjoni tad-drittijiet tal-bniedem fil-PNA (kwistjonijiet li normalment jeħtieġu appoġġ permezz ta’ gwida/konsulenza). Fatturi esterni oħra jistgħu jissemmew ukoll, bħall-prijoritizzazzjoni mill-ġdid min-naħa Afgana.

58

L-użu ta’ Ċelloli tal-Proġett huwa fattur relattivament ġdid fil-PSDK ċivili. Għal diversi raġunijiet, iċ-Ċelloli ta’ Proġett ma jeżistux fil-missjonijiet kollha, għalkemm huma meqjusa bħala kapaċità utli ħafna għall-missjonijiet ċivili tal-PSDK biex jilħqu l-għanijiet tagħhom. Għalhekk, missjonijiet ċivili tal-PSDK kellhom ftit referenzi meta l-ewwel Ċelloli ta’ Proġett kienu stabbiliti fl-istruttura tagħhom. Dan kien il-każ għal EUPOL AFG. Il-Missjoni għaddiet għalhekk minn proċess ta’ tagħlim fil-ġestjoni taċ-Ċellula ta’ Proġett tagħha. Iċ-Ċellula ta’ Proġett hija issa stabbilita sew fil-Missjoni, il-koordinazzjoni ma’ komponenti oħra tal-Missjoni hija ċerta, kif ukoll proċeduri interni biex jiżguraw li l-proġetti proposti jkunu għal kollox konformi mal-objettivi tal-Missjoni. Proġetti fiċ-Ċellula ta’ Proġett huma approvati mill-Istati Membri tal-UE (RELEX) fil-qafas tad-diskussjoni annwali dwar il-baġit tal-Missjoni.

59

Anki qabel l-introduzzjoni ta’ proċeduri ta’ appalt flessibbli, l-FPI qabel mal-parti l-kbira mit-talbiet mill-missjoni li jwettqu proċeduri ta’ akkwist simplifikati (proċeduri nnegozjati b’offerta unika) f’każijiet fejn proċeduri normali ta’ sejħa għall-offerti ma jirnexxux minħabba s-sitwazzjoni diffiċli fis-suq lokali jew għal xiri urġenti ta’ oġġetti u servizzi.

60

L-introduzzjoni tal-użu ġeneralizzat ta’ proċeduri flessibbli ssimplifikat u aċċellerat l-użu tal-proċedura nnegozjata b’offerta unika peress li l-missjoni ma kellhiex aktar bżonn tikseb approvazzjoni minn qabel mill-FPI biex twettaq dawn il-proċeduri.

70

Il-Kummissjoni tixtieq tfakkar li kwalunkwe intervent fil-qasam ta’ appoġġ lill-pulizija Afgana li jiġi ffinanzjat mid-DCI ikun irid juri li l-għajnuna hija kompletament konformi mad-definizzjoni li għamel il-Kumitat ta’ Assistenza għall-Iżvilupp tal-OECD u f’konformità mar-regolament tad-DCI, li jqiegħed xi restrizzjonijiet dwar it-tip ta’ attivitajiet li għandhom jiġu ffinanzjati u implimentati.

Fil-kuntest politiku attwali, l-indikaturi relatati tas-sigurtà jibqgħu l-aktar rilevanti għall-appoġġ li nagħtu lill-Pulizija Nazzjonali Afgana (PNA) taħt l-Istrument ta’ Kooperazzjoni għall-Iżvilupp

Il-forniment ta’ sigurtà sostenibbli u dejjiema fl-Afganistan hija r-responsabbiltà tal-Pulizija Nazzjonali Afgana (PNA) daqs kemm hija tal-Armata Nazzjonali Afgana. Huwa jibqa’ wieħed mill-aktar objettivi importanti tal-kooperazzjoni tal-UE, bħalma huma l-kontribuzzjonijiet għas-sostenn u l-iżvilupp tal-PNA. Barra minn hekk, jibqa’ prerekwiżit għall-awtoritajiet Afgani li jpoġġu aktar enfasi fuq l-iżvilupp ta’ kapaċitajiet ta’ pulizija ċivili.

Dwar il-kapaċità mtejba tal-PNA bħala forza tal-pulizija ċivili taħt kontroll ċivili (matul il-ħajja tal-MIP 2014-2020), il-MIP ippropona t-tieni, sett distint ta’ żewġ indikaturi dwar l-istatistika skont is-sessi tal-Ministeru tal-Intern u s-sehem tal-ispejjeż tas-sigurtà fil-baġit nazzjonali (inkluża dejta dwar is-salarji).

71

Rigward il-modalitajiet ta’ implimentazzjoni tal-appoġġ tal-Istat tad-Dritt u l-użu tal-fond fiduċjarju LOTFA għal kontribuzzjonijiet taħt l-Istrument ta’ Kooperazzjoni għall-Iżvilupp, il-Kummissjoni u s-SEAE jixtiequ jenfasizzaw li, għalissa, l-użu tal-Fond Fiduċjarju għall-Ordni Pubbliku ġestit min-NU għadu l-għażla preferuta jekk it-titjib meħtieġ jista’ jiġi miftiehem fil-proċess attwali ta’ reviżjoni.

L-UE taġixxi f’konsultazzjoni mill-qrib mal-komunità internazzjonali inġenerali. Skont il-Ftehim Ġdid għall-impenn fi stati fraġli, il-Kummissjoni u s-SEAE jqisu approċċ imsejjes fuq proġetti bħala l-aħjar f’termini ta’ effettività tal-għajnuna. Fi żmien debitu, l-appoġġ baġitarju jista’ jsir għażla li tkopri wkoll l-appoġġ għall-istat tad-dritt jekk il-kondizzjonijiet rilevanti jiġu ssodisfati u jekk jippermettu r-riskji politiċi u ta’ governanza.

72

Is-SEAE u l-Kummissjoni huma konxji mill-kwistjonijiet li indikat il-Qorti rigward it-tnaqqis fid-daqs u ż-żmien meħtieġ għat-tħejjija tal-likwidazzjoni tal-assi u l-għeluq tal-missjoni u jsegwu mill-qrib il-proċess ta’ tnaqqis fid-daqs. It-tnaqqis huwa preċedut mill-preparazzjoni tal-baġit għall-perjodu meta t-tnaqqis ikun se jsir u dan japplika għall-fażi ta’ likwidazzjoni wkoll. Filwaqt li t-tnaqqis formali jew il-pjan ta’ għeluq ma ġiex ippreżentat f’dan l-istadju, l-elementi ewlenin, u b’mod partikolari dawk b’impatt finanzjarju, huma diskussi u maqbula mal-missjoni matul it-tħejjija tal-baġit.

Is-SEAE u l-Kummissjoni qed jippjanaw li jiżviluppaw linji gwida dwar it-tnaqqis.

73

Il-missjonijiet huma entitajiet ta’ fiduċja inkarigati bil-ġestjoni indiretta, għalhekk, filwaqt li tirrikonoxxi li dan ma jirriflettix il-valur attwali tal-assi, il-Kummissjoni ma teħtieġx li l-missjonijiet jirrapportaw dan il-valur, iżda jirrappurtaw biss it-tagħmir mixtri u l-bidliet fl-inventarju.

74

Il-missjoni tinsab fil-proċess ta’ trasferiment u r-rimi ta’ vetturi blindati żejda. Se jiġu trasferiti 13-il vettura blindata għall-missjoni tal-PSDK fi Kiev, l-Ukrajna.

It-trasferiment ta’ vetturi blindati żejda jista’ jiġi ffaċilitat fil-futur jekk ir-rwol tal-maħżen tal-PESK jiġi estiż biex jinkludi l-loġistika relatata mat-teħid, ir-rinnovament u l-iskerament mill-ġdid ta’ vetturi blindati żejda (u tagħmir ieħor).

76

Wieħed mill-kompiti essenzjali taċ-ċentru ta’ servizz konġunt ippjanat (pjattaforma ta’ appoġġ għall-missjoni) se jkun id-deskrizzjoni ta’ regoli komprensivi u linji gwida.

Konklużjonijiet u rakkomandazzjonijiet

78

Il-gwida, il-konsulenza u t-taħriġ huma kollha metodi/għodda biex jiġu implimentati objettivi speċifiċi. Fl-aħħar stadju tal-Missjoni, il-valutazzjoni tal-kisbiet tal-EUPOL permezz tas-separazzjoni bejn l-attivitajiet ta’ “taħriġ” u l-attivitajiet ta’ “gwida/pariri” mhijiex l-aktar xierqa. Ħafna drabi, dawn l-għodod differenti jkunu użati b’mod parallel f’appoġġ tal-kontropartijiet lokali. F’dawn l-aħħar snin tal-Missjoni, il-gwida u l-konsulenza ntużaw l-aktar biex jipprovdu dan l-appoġġ, taħriġ (b’mod partikolari taħriġ dirett) sa ċertu punt, u matul l-aħħar snin xejn affattu. L-aktar kisbiet taħt LO 1, LO 2 u LO 3 matul l-aħħar snin huma riżultat l-attivitajiet ta’ gwida u konsulenza tal-EUPOL biss.

Anke jekk xi drabi limitati fid-daqs/l-ambitu, il-proġetti (implimentati permezz taċ-Ċellola ta’ Proġett tal-Missjoni) kienu jikkostitwixxu muturi importanti għal attivitajiet oħra tal-missjoni.

Rakkomandazzjoni 1

Is-SEAE jaċċetta din ir-rakkomandazzjoni. Il-kontribuzzjonijiet mill-Istati Membri għandhom impatt kbir fuq l-implimentazzjoni u l-kontinwità tal-Missjoni minħabba li s-sistema attwali tiddependi l-iktar fuq is-saħħa ġġenerata permezz tal-Istati Membri.

F’dan ir-rigward, l-EEAS iqis li jistgħu jiġu esplorati wkoll modi biex jippermettu flessibbiltà akbar fis-sejħiet biex jimtlew pożizzjonijiet, b’mod partikolari meta jsir riferiment għal persunal b’kuntratt jew sekondati.

82

Mhuwiex kif jifhem is-sitwazzjoni s-SEAE li l-Istati Membri tal-UE kienu qed jistennew li l-EUPOL iġġib flimkien l-atturi kollha tal-UE taħt qafas uniku Ewropew meta stabbilixxiet EUPOL AFG. L-EUPOL madankollu appoġġat ħafna l-istabiliment u l-funzjonament tal-istrutturi ta’ koordinazzjoni internazzjonali, bħall-Bord Internazzjonali għall-Koordinazzjoni tal-Pulizija.

Rakkomandazzjoni 2 (a)

Is-SEAE u l-Kummissjoni jaċċettaw din ir-rakkomandazzjoni. Dan diġà huwa diġà l-każ għal ċerti aspetti ta’ qabel l-iskjerament. Aktar ħidma dwar dan is-suġġett qed tiġi ipproċessata mill-SEAE. Madankollu, xi aspetti legali u finanzjarji jeħtieġ li jiġu indirizzati minħabba li l-ispejjeż għat-taħriġ ta’ qabel l-iskjerament jistgħu jkunu eliġibbli taħt il-baġit tal-PESK biss għall-persunal li diġà huwa parti mill-Missjoni. Inkella l-Istat Mittenti jħallas għal dawk sekondati, filwaqt li ma jkunx hemm il-possibbiltà li jħallas għall-persunal reklutat iżda li ma jkunx għadu kkuntrattat mill-Missjoni.

Rakkomandazzjoni 2 (b)

Is-SEAE u l-Kummissjoni jaċċettaw din ir-rakkomandazzjoni. Dan diġà huwa l-każ għal xi wħud minn dawn is-suġġetti. Aktar ħidma fuq suġġetti addizzjonali qed tiġi mwettqa mis-SEAE.

Barra minn hekk, il-lezzjonijiet miksuba huma parti fundamentali mit-twettiq ta’ operazzjonijiet immexxija mis-CPCC. Dawn huma kondiviżi ma’ servizzi oħra tas-SEAE, il-Kummissjoni u l-Istati Membri, u diġà taw prova tal-valur miżjud tagħhom għat-titjib tal-Missjonijiet.

Rigward il-linji gwida amministrattivi fis-seħħ, is-SEAE u l-Kummissjoni qed ikomplu jaħdmu ta’ kuljum biex jagħmluhom aktar utli u jwieġbu għall-ħtiġijiet konkreti tal-Missjonijiet f’dan il-qasam.

Iċ-ċentru konġunt ta’ servizz ippjanat (ċellula ta’ appoġġ tal-missjoni), taħt is-superviżjoni tas-SEAE u l-Kummissjoni, jistabbilixxi linji gwida komprensivi dwar il-finanzi, il-kontabilità u l-ġestjoni tal-assi.

Rakkomandazzjoni 2 (c)

Is-SEAE u l-Kummissjoni jaċċettaw din ir-rakkomandazzjoni.

Wara l-finalizzazzjoni tal-analiżi kostijiet-benefiċċji fl-2013 u d-diskussjonijiet li saru fil-grupp ta’ ħidma RELEX, hija mistennija deċiżjoni dwar il-ħolqien ta’ ċentru konġunt ta’ servizzi għall-benefiċċju ta’ missjonijiet ċivili tal-PSDK.

Il-ġestjoni tal-assi ta’ missjonijiet li jinsabu għaddejjin tista’ tiġi ffaċilitata fil-futur jekk ir-rwol tal-maħżen tal-PSDK jiġi estiż biex jinkludi l-loġistika relatata mat-teħid, ir-rinnovament u l-iskerament mill-ġdid ta’ tagħmir żejjed. Il-funzjonament u r-rwol tal-Maħżen tal-PSDK qiegħed attwalment jiġi analizzat u wieħed mix-xenarji possibbli huwa rwol akbar, li jkun jinkludi l-immaniġġjar tal-loġistika kollha għall-ħażna u/jew l-iskerament mill-ġdid ta’ tagħmir żejjed minn missjonijiet li jkunu qed inaqqsu fid-daqs jew jagħlqu.

86

Rigward ir-riżultati miksuba mill-Missjoni taħt il-Linja tal-Ispejjeż 3, is-SEAE tikkunsidra li jista’ jiġi nnutat ukoll titjib. Ir-riżultati u l-impatt tal-mandat tal-EUPOL jistgħu jiġu ġġudikati biss fid-dawl tal-progress Afgan f’dawk l-oqsma koperti mill-mandat tal-Missjoni.

Rigward il-valutazzjoni tar-riżultati/kisbiet tal-Missjoni skont “it-tip ta’ attività” (MIK vs “taħriġ”), ara t-tweġiba tas-SEAE għal paragrafu 78.

Rigward proġetti mmexxija taħt iċ-Ċellula ta’ Proġett, filwaqt li tabilħaqq ġew identifikati xi nuqqasijiet fl-ewwel snin tal-mandat tal-Missjoni, issa hemm aktar mekkaniżmi stabbiliti biex ikun hemm allinjament aktar strett tal-proġetti mal-attivitajiet ippjanati u l-objettivi tal-Missjoni.

Rakkomandazzjoni 3 (a)

Is-SEAE jaċċetta din ir-rakkomandazzjoni.

Filwaqt li approċċ ta’ Taħriġ għal min iħarreġ huwa xieraq taħt xi ċirkostanzi (għall-ħolqien ta’ kapaċità ta’ taħriġ inizjali lokali), jeħtieġ li jiġi kkunsidrat bħala element wieħed biss (inizjali) tal-approċċ meħtieġ bħala appoġġ lill-awtoritajiet lokali biex jistabbilixxu/jipprofessjonalizzaw il-kapaċità ta’ taħriġ tagħhom stess. Huwa biss l-appoġġ permezz ta’ konsulenza u ġwida dwar aspetti aktar strutturali tal-bini tal-kapaċità tat-taħriġ (bħalma jsir mill-EUPOL) li jista’ jkollu impatt sostenibbli possibbli.

Rakkomandazzjoni 3 (b)

Is-SEAE jaċċetta din ir-rakkomandazzjoni.

Is-SEAE jemmen li l-kurrikuli żviluppati tal-EUPOL fil-fatt qiesu l-kultura lokali kemm jista’ jkun possibbli. Madankollu, f’xi okkażjonijiet, il-kontrapartijiet lokali ma kellhomx ħeġġa jużaw xi (aspetti ta’) kurrikula żviluppati bl-appoġġ tal-Missjoni. Dawn (l-aspetti ta’) kurrikuli kienu madankollu ġustament ikkunsidrati bħala essenzjali mill-punt di vista tal-Missjoni/UE peress li kienu jirreferu għall-valuri essenzjali tal-UE relatati mad-drittijiet tal-bniedem, il-korruzzjoni fost l-oħrajn.

Rakkomandazzjoni 3 (c)

Is-SEAE jaċċetta din ir-rakkomandazzjoni. Din l-evalwazzjoni issa qed titwettaq mill-Missjoni.

Rakkomandazzjoni 3 (d)

Is-SEAE jaċċetta din ir-rakkomandazzjoni. Għal EUPOL din il-valutazzjoni twettqet fil-qafas tal-aħħar reviżjoni tal-mandat tal-Missjoni. Il-Missjoni standardizzat, strutturat aħjar u aġġornat il-logbooks tal-iggwidar.

Rakkomandazzjoni 3 (e)

Is-SEAE u l-Kummissjoni jaċċettaw din ir-rakkomandazzjoni. Se jiġu esplorati wkoll modi li jippermettu aktar possibilitajiet ta’ perjodi ta’ trasferiment bejn il-persunal li jasal u dak li jitlaq.

Rakkomandazzjoni 3 (f)

Is-SEAE jaċċetta din ir-rakkomandazzjoni. Għal EUPOL il-proġetti mmexxija taħt iċ-Ċellula ta’ Proġetti issa huma għal kollox integrati fil-Pjan ta’ Implimentazzjoni tal-Missjoni, u jsegwu proċedura interna tal-Missjoni aktar stretta li tippermetti koerenza mal-attivitajiet operattivi tal-Missjoni.

Rakkomandazzjoni 4

Is-SEAE jaċċetta din ir-rakkomandazzjoni.

Is-SEAE jemmen li aspetti ta’ sostenibbiltà huma diġà integrati fl-ippjanar operattiv tal-attivitajiet tal-Missjoni, fis-sens li l-attivitajiet kollha tal-Missjoni huma mmirati li jsaħħu l-kapaċitajiet tal-kontropartijiet lokali għal livell fejn huma jkunu “tajbin biżżejjed” biex jiżviluppaw aktar lilhom infushom b’mod sostenibbli.

Meta l-valutazzjoni tal-Missjoni twassal għall-konklużjoni li l-kapaċitajiet lokali mhux se jkunu b’saħħithom biżżejjed, u fil-każ fejn il-mandat tal-Missjoni jkun qed joqrob lejn tmiemu, il-Missjoni, skont l-OPLAN tagħha, qed tinvolvi ruħha b’mod attiv ma’ atturi (internazzjonali/lokali) oħrajn sabiex jiġu identifikati dawk li jistgħu jagħtu appoġġ ta’ segwitu lill-kontropartijiet lokali kif meħtieġ, billi jibnu fuq il-kisbiet tal-Missjoni.

Rakkomandazzjoni 5 (a)

Is-SEAE u l-Kummissjoni jaċċettaw din ir-rakkomandazzjoni. Kif diġà sar fil-passat għal missjonjiet preċedenti, is-SEAE u l-Kummissjoni ilhom jaħdmu f’koordinazzjoni mill-qrib ma’ EUPOL għal sentejn, jiġifieri ħafna qabel tmiem il-mandat, sabiex jippreparaw il-fażi ta’ likwidazzjoni bl-aktar mod xieraq, filwaqt li jitqiesu l-isfidi u l-kumplessità tax-xenarju Afgan.

Il-Kummissjoni u s-SEAE qed jippjanaw li jiżviluppaw linji gwida flimkien dwar it-tnaqqis fid-daqs tal-missjonijiet.

Rigward l-għeluq tal-missjonijiet, il-Kummissjoni diġà ħarġet struzzjonijiet dwar l-għaeluq ta’ missjonijiet.

Rakkomandazzjoni 5 (b)

Is-SEAE u l-Kummissjoni jaċċettaw din ir-rakkomandazzjoni. Ara wkoll it-tweġiba għar-Rakkomandazzjoni 5(a).

QJ-AB-15-007-MT-E  ISSN 1977-5741

Il-valutazzjoni tal-Qorti fir-rigward tal-EUPOL Afganistan, missjoni ċivili tal-Politika ta’ Sigurtà u ta’ Difiża Komuni (PSDK), sabet li din kienet parzjalment effettiva fit-twettiq tal-mandat tagħha. Filwaqt li fatturi esterni jistgħu jipprovdu xi spjegazzjoni għal dan, nuqqasijiet oħra jistgħu jiġu attribwiti għall-EUPOL infisha.

Il-Qorti tagħmel għadd ta’ rakkomandazzjonijiet, li huma applikabbli mhux biss għall-EUPOL Afganistan, iżda wkoll għal missjonijiet oħra tal-PSDK li għandhom l-għan li jtejbu l-effettività tagħhom u s-sostenibbiltà tal-eżiti miksuba.